ועדת הכספים, כנסת 20, פרוטוקול מספר 193, 2015-12-09 09:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו מדברים על נוסחת עדכון שכר נושאי משרה ברשויות השלטון אבל האמת היא שלא רק על זה.

משה גפני: אני לא אצביע על מה שלא רק אבל אני רוצה להעלות את כל העניין הזה.

משה גפני: יש גם בקשות של מנהל בתי המשפט.

משה גפני: בעיקרון אני חושב שנושאי משרה צריכים להיות שווים.

משה גפני: הם צריכים להיות שווים בכל התחומים.

משה גפני: יש תמונת מצב שגם בעבר לא הייתי מרוצה ממנה ואני חושב שהיא לא נכונה.

משה גפני: הנושא של שיטת העדכון היא שונה בין נושאי המשרה השונים.

משה גפני: חברי כנסת והשופטים – הכוונה גם הדיינים וגם הקאדים – מוצמדים לשכר הממוצע.

משה גפני: השרים מוצמדים למדד.

אוסאמה סעדי: שרים שהם חברי כנסת.

<קריאה: גם למדד.

מיקי רוזנטל: הם מדד ואנחנו לשכר הממוצע במשק.

מיקי רוזנטל: זאת אנומליה שיש לה היסטוריה.

מיקי רוזנטל: אם תרצה, אני אספר.

משה גפני: הסיבה היא שרצו להיטיב עם השרים כי אז המדד היה מאוד גבוה אבל מה שקרה זה שהמדד ירד באופן דרמטי כפי שכולנו יודעים ואז השכר הממוצע במשק הפך להיות הנושא הטוב יותר והמדד היה נמוך יותר.

משה גפני: המציאות הזאת היא מציאות שלדעתי היא לא יכולה להימשך.

משה גפני: היא יכולה כי היא נמשכת, אבל זה דבר שהוא חסר הגיון.

משה גפני: צריך לקבוע את השכר של נושאי המשרה השונים, כל אחד לפי עניינו.

משה גפני: חבר כנסת הוא לא שר, שר הוא לא שופט ושופט הוא לא נשיא המדינה.

משה גפני: צריך לקבוע מה השכר, אבל מהרגע שקבענו מה השכר, ההצמדה, שהיא בעצם שמירה על ההחלטה שהייתה, צריכה להיות אחידה.

משה גפני: היום המדד הוא באמת לא טוב והשכר הממוצע במשק הוא באופן יחסי טוב יותר.

משה גפני: אני הצעתי בעבר, ואני גם מתכוון להציע את זה היום, אנחנו כמובן נקיים את הדיון – אני לא חושב שנעשה על זה הצבעה היום אלא אם כן ירצו כולם לעשות את זה – ואני חושב שזה צריך להיות חצי שכר ממוצע במשק וחצי מדד.

משה גפני: פעמים המדד הוא גבוה ופעמים המדד הוא נמוך ולהיפך.

משה גפני: לכן צריך לקחת את כולם ללא יוצא מן הכלל.

משה גפני: אמר לי דוד ביטן, הוא גם כתב לי, שההחלטה שתהיה בעניין הזה, בסופו של דבר יחילו אותה גם על חברי כנסת.

משה גפני: ההצעה שלי היא הצעה שאומרת שחצי יהיה צמוד למדד וחצי יהיה צמוד לשכר הממוצע במשק.

משה גפני: יש עוד כמה בקשות של בית המשפט, יש גם בקשה של חשב הכנסת, אבל קודם כל נתמקד בעניין של בקשות של מנהל בתי המשפט שגם נפגש אתי.

אוסאמה סעדי: לפני הבקשות אדוני.

אוסאמה סעדי: אפשר לדעת בכמה אחוזים זה עלה בשנת 2014 למשל?

אוסאמה סעדי: אפשר לקבל קצת נתונים?

משה גפני: לא הכנו.

מיקי רוזנטל: היה פער לטובת השכר הממוצע במשק.

אוסאמה סעדי: באחוזים?

מיקי רוזנטל: אני לא זוכר את המספר המדויק.

<חיים אבידור: השכר הממוצע עלה ב-1,9 אחוז.

<חיים אבידור: בכמה עלה המדד, אני לא זוכר.

<השופט מיכאל שפיצר: אני יכול לומר ששכרו של שופט מחוזי בינואר 2014 היה 29.899 שקלים.

אוסאמה סעדי: ברוטו.

<השופט מיכאל שפיצר: ברוטו.

<השופט מיכאל שפיצר: הכול ברוטו.

<השופט מיכאל שפיצר: שכרו של שר היה 39,236 שקלים.

<השופט מיכאל שפיצר: צריך לומר גם שהחל משנותה-80, אם ניקח את 1983, השופטים השתכרו בערך 10,000 שקלים ישנים יותר מהשרים ובמהלך השרים, לבד ממנגנון הצמדה – ואני רוצה להדגיש - - -

משה גפני: תכף אני אתן לך את רשות הדיבור.

אוסאמה סעדי: כמה השתכר שופט שלום?

<השופט מיכאל שפיצר: רק במענה לזה, חל מהפך.

<השופט מיכאל שפיצר: שכר היסוד של שופט שלום הוא 25,349 שקלים.

משה גפני: השאלה הייתה בכמה עלה השכר הממוצע ובכמה עלה המדד?

<השופט מיכאל שפיצר: אני אתן לכם סכומים.

<השופט מיכאל שפיצר: הוא עלה מ-28,500 בערך ל-29,300 שקלים.

אוסאמה סעדי: אנחנו רוצים באחוזים.

מיקי רוזנטל: אתה מדבר על שופט מחוזי.

<השופט מיכאל שפיצר: כן.

<השופט מיכאל שפיצר: שופט מחוזי.

מיקי רוזנטל: המדד לדעת עלה ב-0.7 והשכר הממוצע עלה ב-1.9.

מיקי רוזנטל: ההפרש הוא כ-1.2 אחוז.

משה גפני: השכר הממוצע במשק עלה הרבה יותר מאשר המדד.

מיקי רוזנטל: כן.

<קריאה: אבל יש שנים שהמדד זינק.

מיקי רוזנטל: אדוני, אני רוצה להבין את מסגרת הדיון לפני שאתה נותן את רשות הדיבור לשופטים.

מיקי רוזנטל: השאלה היא אם אנחנו עושים דיון עקרוני או שאנחנו עושים דיון לגופם של השופטים.

מיקי רוזנטל: שנית, מה נפקא מינא?

מיקי רוזנטל: זאת אומרת, למה נבחרי הציבור צריכים להיות שונים מהציבור כולו?

מיקי רוזנטל: אם כל הציבור, רק המדד נקבע לו כפיצוי לשחיקת השכר, כך גם חברי הכנסת.

מיקי רוזנטל: בהסכמים הקיבוציים שיש עם ההסתדרות, המדד הוא זה שקובע.

אוסאמה סעדי: לא.

מיקי רוזנטל: אתה תתקן אותי אחר כך.

משה גפני: לא, אל תתקן אותו, אני לא מרשה.

משה גפני: הוא ידבר ואתה תדבר אחר כך.

מיקי רוזנטל: אני רוצה לדבר על העיקרון.

משה גפני: אתה שואל מה מסגרת הדיון.

מיקי רוזנטל: כן.

מיקי רוזנטל: למה אנחנו בכלל דנים.

מיקי רוזנטל: אם לכלל הציבור יש מנגנון פיצוי מסוים, זה צריך לחול על כולם ולהיפך.

מיקי רוזנטל: לא יכול להיות שנעשה מנגנונים שונים לכל אחד.

מיקי רוזנטל: אם אנחנו משנים ברוח הדברים שאתה רוצה, חצי כך וחצי כך, צריך לדאוג לכך שזה יהיה לכלל הציבור.

מיקי רוזנטל: לא יכול להיות שנבחרי הציבור יבחרו לעצמם איזה מנגנון שונה.

מיקי רוזנטל: יש כאן כמובן של הסכמי עבודה שאני לא רוצה להיכנס אליהם.

מיקי רוזנטל: כאמור, אני רוצה לדעת מה מסגרת הדיון.

אוסאמה סעדי: אני מצטרף לבקשתו של חברי חבר הכנסת מיקי רוזנטל ומבקש לדעת את מסגרת הדין.

אוסאמה סעדי: אנחנו מדברים אך ורק על השכר של השופטים?

משה גפני: ממש לא.

אוסאמה סעדי: על כל נושאי המשרות?

משה גפני: ודאי.

אוסאמה סעדי: אז איפה השרים?

אוסאמה סעדי: מי מייצג אותם כאן?

אוסאמה סעדי: זאת ועדה ציבורית?

אוסאמה סעדי: מי עוד בנושאי משרה חוץ מחברי כנסת, שרים ושופטים, דיינים וקאדים?

אוסאמה סעדי: מי עוד בקבצה הזאת?

אוסאמה סעדי: אני כעורך דין 25 שנים בתחום דיני עבודה יודע שהשכר הוא לא מוצמד למדד.

אוסאמה סעדי: השכר במגזר הפרטי.

אוסאמה סעדי: אלא יש תוספות שכר כאשר ההסתדרות מקיימת משא ומתן, ואם זה מעביד פרטי, אז מעביד פרטי מקיים משא ומתן בין העובד לבין המעסיק ואז הוא מבקש העלאה של אלף שקלים או של אלפיים שקלים.

אוסאמה סעדי: אם זה בהסתדרות, יש כל הזמן את ההסכמים הקיבוציים ואז יש תוספות שכר.

אוסאמה סעדי: כאן אני מבין שלחברי כנסת, לשרים ולשופטים אין נציגות והם לא יכולים לנהל משא ומתן ולכן קבעו את המנגנונים האלה.

אוסאמה סעדי: אני אמרתי, ואני לא מתבייש בזה, עת דנו בשכר של חברי הכנסת, שאני לא חושב ששכר חברי הכנסת הוא מהגבוהים ביותר.

משה גפני: זה לא הנושא שלנו.

אוסאמה סעדי: זה לא הנושא, אבל אני אומר שיכול להיות שפעם השופטים עבדו לא ממש קשה – אני זוכר שלפני 15 שנים, בשעה 2:00-3:00 הולכים הביתה – אבל היום המצב הוא שהשופטים עובדים מסביב לשעון, יש להם את נט משפט מעל הגב שלהם והם לוקחים אותו אפילו הביתה, מכיני תיקים, דיינים, קאדים שרעיים.

משה גפני: אתה מציע להוסיף להם שלכר?

אוסאמה סעדי: לא, לא להוסיף להם.

אוסאמה סעדי: אני חושב שאם צריך נוסחה, בוא נדבר על הנוסחה.

אוסאמה סעדי: אבל אם אנחנו מדברים על מדד שהפעם הוא 0.7 - - -

מיקי רוזנטל: זה היה מינוס.

<השופטת ורדה וירט לבנה: גם השכר הממוצע היה מינוס.

<חיים אבידור: לא.

<חיים אבידור: השכר הממוצע עלה.

<השופטת ורדה וירט לבנה: הוא היה מינוס.

אוסאמה סעדי: אם אנחנו מדברים על נוסחה, הנוסחה צריכה להיות ויכול להיות שצריך להפריד בין שופטים, דיינים וקאדים לבין חברי כנסת.

אוסאמה סעדי: אם אנחנו חושבים שאנחנו לא צריכים לקבוע את השכר שלנו, בבקשה, ניתן את זה לוועדה ציבורית שהיא תחליט מה שהיא תחליט.

אוסאמה סעדי: אבל לגבי שופטים, דיינים וקאדים, שאין להם משא ומתן, אני חושב שצריך לדבר על זה.

משה גפני: אני רוצה לומר מה מסגרת הדיון.

משה גפני: מסגרת הדיון מחולקת לכמה דברים.

משה גפני: אנחנו ועדת שירות ואחראים גם על נשיא המדינה, גם על ראש הממשלה, גם על השרים, גם על השופטים, הדיינים, הקאדים וכולי.

משה גפני: אנחנו אחראים על נושאי המשרה בכל התחומים האלה, להוציא חברי כנסת.

משה גפני: חברי כנסת, מי שאחראי לשכרם, ועדת השירות של חברי הכנסת, זאת ועדת הכנסת.

משה גפני: כרגע אין נציגות אלא הנציגות היא אנחנו.

משה גפני: אנחנו צריכים לעשות את הפעילות הזאת, אנחנו צריכים להחליט.

משה גפני: בעבר קיימנו דיון בעניין הזה ואני אמרתי שלכל אחד יש מסגרת משלו.

משה גפני: למשל השופטים, השכר שלהם מתעדכן גם בשכר היסוד וגם בתוספת, גם בתוספת היוקר.

משה גפני: שכר השרים מתעדכן רק ביסוד.

משה גפני: חברי הכנסת צמודים לשכר הממוצע במשק וכנ"ל השופטים, אבל נשיא המדינה וראש הממשלה והשרים מעודכנים לפי המדד.

משה גפני: זה כך כל עוד המחוקק לא שינה את זה.

משה גפני: אני באמת הייתי מוציא את הכול לוועדה ציבורית.

משה גפני: אני חושב שצריך להוציא את זה.

משה גפני: לא משנה, עמדתי היא כנראה עמדת מיעוט בעניין הזה.

משה גפני: אני כל השנים טוען את זה.

משה גפני: בכל מקרה אני חושב שבאמת אנחנו צריכים להוות דוגמה.

משה גפני: זה לא נושא הדיון.

משה גפני: נושא הדיון הוא ההצמדה אבל לא רק ההצמדה.

משה גפני: יש גם בקשות של השופטים ושל הדיינים.

משה גפני: יש כמה דברים שאנחנו צריכים לדון בהם.

משה גפני: דחיתי את הדיון הזה בגלל שהיה לנו את התקציב, אבל הדיון הזה חייב להתקיים במסגרת הזאת כי אחרת אנחנו עושים את מלאכתנו רמיה.

משה גפני: יש עוד דבר.

משה גפני: הייתה העלאה של השכר בשישה אחוזים או משהו דומה לשישה אחוזים.

משה גפני: החליטה ועדת הכנסת לגבי שכר חברי הכנסת שמורידים אחוז אחד.

משה גפני: אני לא הבנתי את האחוז הזה בדיוק.

משה גפני: בעבר מנענו את ההצמדה בשנתיים, דחינו את זה בשנתיים לכולם, אבל מכיוון שלחברי הכנסת הפחיתו רק אחוז אחד מההצמדה, פנה אלי יושב ראש ועדת הכנסת וביקש שגם אנחנו נדון בעניין הזה כדי שיהיה אחיד.

משה גפני: אני בדעה שצריך לעשות את זה אחיד.

משה גפני: המטרה שלי היא להגיע לאחידות.

משה גפני: כל עוד אנחנו צריכים לקבל החלטה בעניין הזה, שתי ועדות בכנסת - - -

מיקי רוזנטל: סליחה שאני מפריע לך.

מיקי רוזנטל: האחידות היא מה, בין כל נושאי המשרה ונבחרי ציבור?

משה גפני: בין כל נושאי המשרה.

מיקי רוזנטל: או בין כל כלל הציבור במדינת ישראל?

משה גפני: לא כלל הציבור.

משה גפני: כלל הציבור, יש לו דברים אחרים.

משה גפני: לכלל הציבור יש נושאים שונים בהם הוא מנהל משא ומתן.

משה גפני: כאן אין את זה.

משה גפני: לנושאי משרה אין את זה וצריך לקחת את זה לטוב ולרע.

משה גפני: המציאות הזאת שבה לא הצלחתי בקדנציה הקודמת שלי – ואני מודה בעובדה הזאת – אפילו להגיע לפשרה, המציאות היא מציאות רעה מכיוון שהמציאות היא שיש שוני בין נבחרי ציבור, בין נושאי משרה, אחד מוצמד כך, אחד מוצמד אחרת, אצל האחד זה לטובה ואצל השני לרעה.

משה גפני: אני חושב שצריך לקיים דיון על העניין הזה.

משה גפני: אני אנסה להגיע להסכמה בעניין.

משה גפני: לא נגיע להסכמה, נראה מה לעשות.

משה גפני: בכל מקרה, אני רוצה לקיים את הדיון הזה.

משה גפני: יכול להיות שאנחנו נעשה עוד ישיבה ונראה.

אוסאמה סעדי: יש תלונות מצד השרים?

משה גפני: השרים מבקשים כל מיני הטבות.

משה גפני: הם מבקשים דברים אחרים שלא קשורים.

אוסאמה סעדי: לא בעניין של המדד.

משה גפני: לא בעניין של ההצמדה.

<חיים אבידור: לגבי השרים, אם אפשר לומר משהו.

<חיים אבידור: היום נוצר מצב שסגני שרים מקבלים פחות מאשר מקבל חבר כנסת, בגלל הפרשי הצמדות.

<טובי חכמיאן: בגלל שהעדכון נמוך.

<חיים אבידור: בגלל העדכון של המדד לסגני שרים.

<חיים אבידור: ההפרש בין סגני השרים לחברי כנסת היה קטן והוא לא היה מספיק כדי לכסות על השחיקה של המדד.

משה גפני: אנחנו נדון בעניין הזה.

משה גפני: אתה יודע שאנחנו רוצים להסדיר את זה.

אוסאמה סעדי: למה סגן שר שהוא חבר כנסת מקבל פחות מחבר כנסת?

<חיים אבידור: כי הוא סגן שר.

משה גפני: הוא מקבל מהממשלה.

יעל גרמן: אדוני היושב ראש, אני יכולה להתייחס?

משה גפני: כן, בבקשה.

משה גפני: את לא שמעת את ההתחלה, אבל אני רואה שהוא עדכן אותך.

אוסאמה סעדי: יעל, אנחנו לא מדברים על שכר של חברי הכנסת.

יעל גרמן: אני יודעת.

יעל גרמן: כפי שאתה יודע, אני סבורה שאנחנו לא צריכים לדון בשכר חברי הכנסת וזה לא צריך להיות בידינו.

משה גפני: גם אני סבור כך.

משה גפני: אמרתי את זה.

יעל גרמן: כן, אני יודעת שאתה סבור כך.

יעל גרמן: אני רק מציינת את זה לפרוטוקול.

יעל גרמן: אני גם חושבת שלא צריך להיות קשר בין שכר חברי הכנסת לבין שכר השופטים.

יעל גרמן: אני מציעה שגם בנושא הזה של שכר השופטים וכל הנבחרים – זאת אומרת, שופטים, נשיא, ראש ממשלה, שרים, קאדים וכולי – כן ניתן לוועדה חיצונית אנחנו נמנה אותה, שהוועדה הזאת תמנה אותה.

יעל גרמן: הוועדה החיצונית שצריכה כמובן להיות ועדה מקצועית, היא זאת שתקבע.

משה גפני: אני מסכים לזה אבל זה צריך להיות אחיד.

משה גפני: הדעה שלי כל הזמן היא שזה צריך להיות אחיד.

משה גפני: לא יכול להיות שזה נראה כאילו כל אחד מושך לכיוון אחר.

משה גפני: זה לא יכול להיות.

יעל גרמן: נכון.

משה גפני: אני מסכים שהשכר צריך להיות שונה.

משה גפני: השכר צריך להיות שונה מתוקף הנסיבות.

משה גפני: התנאים צריכים להיות שונים כי כל אחד עושה עבודה אחרת.

משה גפני: אינו דומה שר לחבר כנסת, אינו דומה שופט לשר, אינו דומה נשיא המדינה לנושא משרה אחר.

משה גפני: ההצמדה צריכה להיות אחידה.

משה גפני: זה לא יכול להיות שההצמדה פתאום תהפוך להיות חלק מתנאי השכר.

משה גפני: זה לא יכול להיות.

משה גפני: כל עוד אין ועדה ציבורית וכל עוד אנחנו עוסקים בעניין הזה, אני רוצה להגיע לאחידות.

משה גפני: אני הבנתי מדוד ביטן שאם נגיע להסכמה על אחידות בעניין הזה, גם הוא ילך עם זה.

משה גפני: כך הבנתי.

משה גפני: זה לא בא לידי ביטוי בהחלטה אבל הוא גם שלח לי את זה לגבי הנושא של חברי הכנסת.

יעל גרמן: אותה החלטה, לא החלטה אחרונה, אלא החלטה ראשונה ראשונה ביולי הייתה ברוח הדברים שאתה כרגע אומר.

משה גפני: בסדר.

משה גפני: זה הדבר שלגביו אנחנו מקיימים את הדיון אבל לפני כן אני רוצה לתת את רשות הדיבור למנהל בתי המשפט השופט שפיצר.

<השופט מיכאל שפיצר: אני רוצה לבקש שקודם השופטת וירט לבנה תתייחס מטעמנו.

משה גפני: שלום.

משה גפני: מה שלומך?

<השופטת ורדה וירט לבנה: בסדר.

משה גפני: השופטת לפניה הייתה ורדה אלשיך.

משה גפני: היה לי אתה ריב, אל תשאלו, חבל על הזמן.

<השופטת ורדה וירט לבנה: אני מקווה שאנחנו לא נריב.

משה גפני: אבל אחרי כן היינו ידידים ואנחנו מתקשרים אחד לשנייה לפני ראש השנה.

משה גפני: היה נראה כאילו יש לי משהו, אבל אין לי שום דבר.

משה גפני: אני פשוט מדבר על הנושא הציבורי וחושב שכך צריך להיות.

משה גפני: אם אני בדעת מיעוט, הדעה שלי לא מתקבלת.

<השופטת ורדה וירט לבנה: אני רוצה גם להציג את חברי השופט משה יועד הכהן מבית המשפט המחוזי בירושלים.

משה גפני: אתה מחליף את ורדה אלשיך בנציגות השופטים?

<השופט משה יועד הכהן: לא.

<השופט משה יועד הכהן: אני חבר הנציגות.

<השופטת ורדה וירט לבנה: הוא מחליף אותי ואני מחליפה את ורדה.

משה גפני: בסדר.

משה גפני: אתם מייצגים את השופטים.

<השופטת ורדה וירט לבנה: כן.

<השופטת ורדה וירט לבנה: בתפקידי, בנוסף ליושבת ראש הנציגות, אני סגנית נשיא בית הדין הארצי לעבודה, כך שכל נושא העבודה, יחסי העבודה, בוא נאמר שדי מוכרים לי.

<השופטת ורדה וירט לבנה: זה מה שנקרא לחם חוקי.

<השופטת ורדה וירט לבנה: קודם כל, תודה שהזמנתם אותנו לדיון היום.

<השופטת ורדה וירט לבנה: אני רוצה לדבר על הדברים שנאמרו כאן.

<השופטת ורדה וירט לבנה: אולי אני מביאה דברים שאתם יודעים ומודעים ואני לא מחדשת לכם.

<השופטת ורדה וירט לבנה: מנגנון ההצמדה של השופטים לשכר הממוצע במשק, הוחלט עליו בשנת 1980.

<השופטת ורדה וירט לבנה: אנחנו מדברים על למעלה מ-35 שנים.

<השופטת ורדה וירט לבנה: לא סתם הוא הוחלט.

<השופטת ורדה וירט לבנה: הוא הוחלט כי לא רצינו למנוע את הסיטואציה - - -

משה גפני: את יודעת מה היה המדד ב-1985?

<חיים אבידור: בערך 300 אחוזים.

משה גפני: יותר.

<חיים אבידור: יותר.

<השופטת ורדה וירט לבנה: אנחנו הסכמנו לשכר הממוצע.

משה גפני: לכן אז עשו את חוק ההסדרים.

יעל גרמן: תכנית הייצוב של שמונים אחוזים.

<השופטת ורדה וירט לבנה: אנחנו, חרף זה שהמדד הרקיע לשחקים, הסכמנו למנגנון של השכר הממוצע במשק ולא בכדי.

<השופטת ורדה וירט לבנה: אנחנו רצינו להגיע למצב שלא נתייצב כאן – מאוד נעים לנו כאן, אבל אני לא חושבת ששופטים צריכים – כל שנה או כל שנתיים או כל שלוש שנים ולהציף כאן על השולחן של הדיוניים את נושא השכר שלהם בפניכם.

<השופטת ורדה וירט לבנה: לכן נוצר המנגנון הזה.

<השופטת ורדה וירט לבנה: המנגנון הזה בא לומר שאתם לא תבקשו תוספות שכר, ואנחנו לא מבקשים תוספות שכר, ולא ביקשנו תוספות שכר במשך כל השנים האלה, השכר שלנו מתעדכן רק לפי השכר הממוצע במשק.

<השופטת ורדה וירט לבנה: אפשר לקרוא לזה טייס אוטומטי.

<השופטת ורדה וירט לבנה: מהי הצמדה למדד?

<השופטת ורדה וירט לבנה: הצמדה למדד, המשמעות הכלכלית היא שהשכר שלי לפני עשרים שנים, אם הוא מוצמד רק למדד ואני לא מקבלת שום תוספות מעבר לזה, שום עדכוני שכר, בעצם אחרי עשרים שנים אני נשארת בערך הריאלי של השכר שלי לפני עשרים שנים.

<השופטת ורדה וירט לבנה: השכר הממוצע במשק הוא שכר שמבטא צמיחות כלכליות, תוספות שכר במשק, וזה הולך לפי זה.

<השופטת ורדה וירט לבנה: לכן היו תקופות שהשכר הממוצע במשק ירד ולראיה שהשרים בשנת 2001 שעברו למדד והעדיפו אותו, מכיוון שאז המדד עלה יותר מאשר השכר הממוצע במשק.

<השופטת ורדה וירט לבנה: עובדה גם שהיום, נכון להיום, אנחנו התחלנו באותו שכר, שופט שלום - - -

<קריאה: לנו היה יותר.

<השופטת ורדה וירט לבנה: בהתחלה היה לנו יותר, אבל נגיד משנת 1993, עשינו השוואה, התחלנו באותו שכר של שופט שלום וחבר כנסת והיום המצב הפוך.

<השופטת ורדה וירט לבנה: שופט שלום משתכר הרבה פחות מחבר כנסת ביום הראשון לעבודתו וזה בסדר מבחינתנו.

<השופטת ורדה וירט לבנה: ולמה זה בסדר?

<השופטת ורדה וירט לבנה: כי אני חושבת שאני רואה בזה הגיון.

<השופטת ורדה וירט לבנה: כמי שבאמת מצויה במשאים ומתנים בכל מיני סקטורים במשק, יש בזה הגיון.

<השופטת ורדה וירט לבנה: אנחנו שומעים כל הזמן כאן על עניין של אחידות בין נושאי המשרה ואכן צריכה להיות אחידות.

<השופטת ורדה וירט לבנה: הדבר המשותף היחידי לנו ולחברי הכנסת והשרים זה שאנחנו נושאי משרה.

<השופטת ורדה וירט לבנה: אין דבר אחר שהוא משותף לנו.

<השופטת ורדה וירט לבנה: אנחנו לא נבחרי ציבור.

<השופטת ורדה וירט לבנה: כבוד היושב ראש כל הזמן אומר נבחרי ציבור אבל אנחנו לא נבחרים על ידי הציבור.

<השופטת ורדה וירט לבנה: יש בינינו הבדל גדול.

<השופטת ורדה וירט לבנה: להפך, לדעתי יש יותר משותף בין השרים לחברי הכנסת אבל לא בין חברי הכנסת והשרים בינינו.

<השופטת ורדה וירט לבנה: מה שקרה ברבות השנים - ואני חושבת שזה בסדר שהשכר של חברי הכנסת מהיום הראשון הוא יותר גבוה מהשכר שלנו – זה שנבנו מנגנוני שכר ומסלולי שכר שונים לגמרי, גם מבחינת עדכון שכר הבסיס של חבר הכנסת והשר לעומת השופט.

<השופטת ורדה וירט לבנה: חבר הכנסת והשר נבחרים לקדנציות.

<השופטת ורדה וירט לבנה: הם נכנסים לכאן, הם לא יודעים מתי הם מסיימים.

<השופטת ורדה וירט לבנה: מבחינתי, אני חושבת שזה היה הדבר הכי נכון להעלות את שכר הבסיס של חברי הכנסת והשרים מהיום הראשון, שהוא יהיה גבוה יותר מהשכר שלנו כי אנחנו - אני קוראת לזה כמי שמצויה ביחסי עובד ומעביד - יצור כלאיים במובן הזה.

משה גפני: אני מבקש לא להשמיץ את בתי המשפט.

<השופטת ורדה וירט לבנה: מצד אחד אנחנו באמת נושאי משרה ולא עובדים אבל מצד שני זה מקום העבודה שלנו.

<השופטת ורדה וירט לבנה: אין לנו מקום עבודה אחר.

<השופטת ורדה וירט לבנה: אנחנו לא נבחרים, אנחנו נכנסים בגיל ארבעים ויוצאים בגיל הפרישה.

<השופטת ורדה וירט לבנה: זה בעצם המסלול שלנו.

אוסאמה סעדי: לפחות יש לכם קביעות.

אוסאמה סעדי: לנו חברי הכנסת אין קביעות.

מיכל בירן: מה שהיא אמרה זה היה לגבי השכר הגבוה מהתחלה.

<השופטת ורדה וירט לבנה: לכן אני אומרת.

<השופטת ורדה וירט לבנה: אני מסכימה עם המסלולים שיצרו לכם.

<השופטת ורדה וירט לבנה: אני לא באה ואומרת שאנחנו צריכים להתחיל אותו דבר כמוכם או שיש לי איזו טענה.

משה גפני: הנושא ברור.

<השופטת ורדה וירט לבנה: זה נכון.

מיקי רוזנטל: סביב הדיון הציבורי הזה שבוודאי את ערה לו, נטענת הטענה למה נושאי המשרה ונבחרי הציבור לצורך הדיון מורמים מעם.

מיקי רוזנטל: למה המנגנון שלהם שונה ומובטחת להם הצמדה בניגוד לשאר הציבור?

מיקי רוזנטל: למה יש מנגנון שונה בכלל לנבחרי ציבור?

יעל גרמן: אני רוצה להוסיף עוד שאלה.

יעל גרמן: האם במקרה כמו שאנחנו נחשפים אליו השנה, כאשר באמת השכר הממוצע עולה בצורה לא פרופורציונאלית ובעיקר מפני שאנחנו העלינו בכנסת את שכר המינימום, האם במקרה כזה לא ראוי לוותר שנה אחת ולהקפיא את השכר ולא רק שלנו ?

מיקי רוזנטל: עכשיו, אחרי שהפריעו לי, אני אמשיך ואומר את הדבר הבא.

מיקי רוזנטל: הרי לא מדובר בשכר.

מיקי רוזנטל: יש דיפרנציאציה בשכר ובצדק אמרה כבוד השופטת שכל אחד ממלא פונקציות אחרות.

מיקי רוזנטל: אבל מנגנון ההצמדה הוא מנגנון הצמדה.

מיקי רוזנטל: אם יש שחיקה בשכר, גם הנבחרים וגם כל אדם בציבור, שכרו נשחק, וההפך.

מיקי רוזנטל: כאן מדובר על מנגנון הצמדה ולכן הייתי רוצה תשובה עקרונית לעניין הזה.

משה גפני: אני רוצה להשלים לגבי השאלות האלה.

משה גפני: מה שאמרה השופטת, הצטיירה כאן תמונה שאני הייתי מכבד אותה, את התמונה הזאת, אם היא הייתה נכונה.

משה גפני: ציירת תמונה לפיה מדובר על מנגנון שהוחלט לגביו.

משה גפני: החליטו השופטים והחליטה הכנסת.

משה גפני: אף אחד לא החליט שום דבר.

משה גפני: שלא תהיה טעות בעניין הזה.

משה גפני: לא הייתה החלטה של מערכת שמייצגת את השופטים מול ועדת הכספים שהחליטה שאנחנו בשנת 1980 הולכים למסלול כזה מכיוון שלנו אין תוספות.

משה גפני: השופטים ביקשו תוספות, היו כל הזמן דיונים בוועדת הכספים, כל שנה.

<השופטת ורדה וירט לבנה: עד 1981.

משה גפני: לא הייתה החלטה בשום מקום - היא לא רשומה.

משה גפני: אני לא מצאתי – שהולכים לאיזשהו מסלול.

משה גפני: להפך.

<השופטת ורדה וירט לבנה: אבל יש החלטה לגבי נושאי משרה.

משה גפני: יש החלטה לגבי נושאי משרה כמו שיכולה להיות גם כאן החלטה.

<השופטת ורדה וירט לבנה: זאת הייתה ההחלטה.

אוסאמה סעדי: על איזה בסיס נותנים את השכר?

משה גפני: את השכר נותנים על סמך החלטה שהייתה כאן - - -

מיקי רוזנטל: בוועדת הכספים.

משה גפני: כן.

משה גפני: השופטת הציגה מאוד יפה ואמרה כאילו יש כאן איזו תכנית שמתנהלת על פני עשרות שנים.

משה גפני: אין תכנית.

משה גפני: שלא תהיה טעות.

מיקי רוזנטל: לא.

מיקי רוזנטל: היא דיברה על החלטה מ-1981.

משה גפני: הוצגה כאן תמונה כאילו אנחנו הולכים להפר אותה עכשיו.

<השופטת ורדה וירט לבנה: לא אמרתי את זה.

משה גפני: אני אומר.

מיקי רוזנטל: היא לא טענה את זה, אבל זה יכול היה להשתמע מזה.

<השופטת ורדה וירט לבנה: לא.

משה גפני: אני אחזור על מה שאני אומר.

משה גפני: מעולם לא הייתה החלטה במקום שבו צריך לקבל את ההחלטה שזה בכנסת.

משה גפני: כל עוד לא שונה החוק שזה לא עובר לוועדה ציבורית ולא הוחלט שזה הולך לאיזשהו מנגנון אחר שם מקבלים את ההחלטה, כל עוד שנושאי המשרה לסוגיהם השונים – ואני מסכים שיש הבדלים – כל עוד שלא התקבלה החלטה עקרונית שאומרים שפה זה צריך להיות כך ושם זה צריך להיות אחרת, אנחנו חייבים לדון בעניין הזה ולקבל החלטה.

משה גפני: אין החלטה.

משה גפני: להפך, אז לשרים היה כוח והם נכנסו לנושא הזה של המדד מכיוון שהמדד הגיע כמעט ל-500 אחוזים, ל-450 אחוזים נדמה לי.

<השופטת ורדה וירט לבנה: לא ביקשנו את זה.

משה גפני: לא אמרתי שביקשתם.

משה גפני: אמרתי שהשרים היו חזקים.

מיקי רוזנטל: אתם לא צריכים להתגונן.

מיקי רוזנטל: אני מציע שלא תתגוננו כי אף אחד לא תוקף אתכם.

משה גפני: כן, בדיוק.

מיקי רוזנטל: אנחנו מנסים לעזור.

משה גפני: השרים אז היו כנראה חזקים בוועדת הכספים, אני לא יודע להגיד אם כן או לא כי לא הייתי אז בכנסת, אף אחד מאתנו לא היה אז בכנסת, והתקבלה החלטה שהיא הייתה לטובת השרים, שזה יהיה צמוד למדד.

משה גפני: זאת הייתה ההחלטה שגם היא משוללת הגיון כי אם היא צמודה למדד, מתי שהמדד יורד, הם יורדים.

יעל גרמן: מעולם השכר לא ירד.

מיקי רוזנטל: בשנת 2014 המדד היה שלילי אבל השכר של השרים לא ירד.

<שגית אפיק: הוא לא עלה.

מיקי רוזנטל: הוא לא עלה אבל הוא גם לא ירד.

<שגית אפיק: כי הנוסח אומר עם עליית המדד.

<שגית אפיק: אם אין עליית מדד, אז הוא לא עולה.

משה גפני: אני מבקש לקבל החלטה.

משה גפני: אמר קודם חבר הכנסת רוזנטל שהצמדה היא לא חלק מתנאי השכר.

משה גפני: הצמדה היא שאנחנו מחליטים שזה השכר, אפשר לקבל החלטה שמעבירים את זה לוועדה ציבורית, אפשר לקבל החלטה כלשהי שנוגעת לתנאי השכר ששופטים צריכים לקבל כך ושרים צריכים לקבל אחרת.

משה גפני: הצמדה, זה מבחינה ציבורית נראה לי דבר רע כאשר הוא מתחלק בכל מיני אופנים שכל אחד סוחב לכיוון אחר.

משה גפני: זה דבר שעליו אמרתי, ואני עקבי בעניין הזה, אמרתי את זה בכנסת ה-18 עת הייתי יושב ראש ועדת הכספים ואני אומר את זה גם היום, אני אומר גם היום כמו שאמרתי אז.

משה גפני: הרוב יהיה נגדי, אז זה לא יהיה.

משה גפני: בסדר, אז השופטים, הדיינים והקאדים יהיו צמודים לשכר הממוצע במשק, חברי הכנסת גם שומרים על מעמדם והם גם יהיו צמודים לשכר הממוצע במשק והשכר שלהם יעלה, והשרים, נשיא המדינה וכל האחרים יהיו צמודים למדד והשכר שלהם לא יעלה.

אוסאמה סעדי: אבל הוא עלה במשך עשרות שנים ואף אחד מהם לא בא ואמר שהם קיבלו הרבה מדי.

אוסאמה סעדי: למה עכשיו מתלוננים?

<השופט מיכאל שפיצר: אני מבקש להשיב לשאלות.

מיקי רוזנטל: אם אתה משיב, תרשום לך עוד נקודה.

מיקי רוזנטל: מה עמדתכם לגבי העברת הסוגיה לוועדה ציבורית?

<השופט מיכאל שפיצר: אני רוצה להשיב קודם כל לגבי מנגנון ההצמדה.

<השופט מיכאל שפיצר: אני חושב שמה שאתה קורא לו מנגנון ההצמדה הוא בעצם מנגנון תוספת השכר שלנו.

<השופט מיכאל שפיצר: הרי השכר הממוצע עולה מכוח משהו.

<השופט מיכאל שפיצר: הוא עולה מכוח העובדה והפער בינו לבין המדד משקף את העובדה שיש עליות שכר במשק.

<השופט מיכאל שפיצר: כמו שחברת הכנסת גרמן למשל אמרה.

משה גפני: זה דבר נורא מה שאתה אומר, אבל זה בסדר.

<השופט מיכאל שפיצר: אבל זה המצב.

משה גפני: אמרת לי את זה, אבל זה דבר נורא.

<השופט מיכאל שפיצר: זה בדיוק המצב.

משה גפני: זאת אומרת, בשנה שאין עלייה של ההצמדה, השופטים עובדים פחות קשה?

משה גפני: הרי השופטים עובדים קשה.

<השופט מיכאל שפיצר: השופטים עובדים קשה.

משה גפני: אז למה הם לא מקבלים תוספת?

משה גפני: ההצמדה הפכה להיות מנגנון?

<קריאה: כן.

<השופט מיכאל שפיצר: העובדה היא שבמשק קיימות תוספות שכר לכל המגזרים.

<השופט מיכאל שפיצר: צריך לומר שאנחנו יכולים להראות תחנות שהשרים קיבלו תוספות שכר על ההצמדה, תוספות שכר של חמישה ועשרה אחוזים לאורך השנים ואני מבהיר - - -

משה גפני: השרים קיבלו?

<השופט מיכאל שפיצר: כן.

<השופט מיכאל שפיצר: אני יכול להראות לך עכשיו, יש לי כאן את החלטת ועדת הכספים.

<השופט מיכאל שפיצר: הרב פלדמן היה אז יושב ראש ועדת הכספים.

משה גפני: לא משנה.

משה גפני: באיזו שנה?

משה גפני: מה אכפת לי מי היה היושב ראש?

<השופט מיכאל שפיצר: ה-2 בדצמבר 1991.

משה גפני: לא אצלי.

מיקי רוזנטל: לא טענו שזה אצלך.

<השופט מיכאל שפיצר: אני מחזיק את הפרסום ברשומות.

<השופט מיכאל שפיצר: עשרה אחוזים תוספת שכר.

אוסאמה סעדי: לשרים.

<השופט מיכאל שפיצר: לשרים.

<השופט מיכאל שפיצר: אנחנו לא קיבלנו תוספת שכר.

משה גפני: רגע.

משה גפני: אתה זורק כאן פצצת אטום על השולחן.

משה גפני: חשב הכנסת, אתה יודע לענות על הדבר הזה?

<חיים אבידור: אני רוצה לענות.

<חיים אבידור: אני לא יודע על זה אבל אני רוצה לענות על כלל הדברים.

משה גפני: לא, על זה אני רוצה.

משה גפני: אתה יודע על זה?

משה גפני: אתה יודע שהעלו בעשרה אחוזים בשכר השרים?

<השופט מיכאל שפיצר: זאת לא הפעם היחידה.

מיקי רוזנטל: הייתה העלאה לשכר חברי הכנסת אבל זה בגלל שינוי דרמטי שהיה כי אסרו עליהם עיסוק נוסף.

<השופט מיכאל שפיצר: אני מדבר על השרים.

<שגית אפיק: יכול להיות ועדת רוזן.

<טובי חכמיאן: ועדת רוזן העלתה גם לשרים.

משה גפני: זה חשוב, אני רוצה לברר את זה.

<השופט מיכאל שפיצר: אי פעם היה לשרים עיסוק נוסף?

יעל גרמן: לא.

יעל גרמן: אף פעם לא.

משה גפני: אמרת שב-1991 הייתה החלטה.

<השופט מיכאל שפיצר: איך הגענו למצב שעל אותו בסיס הצמדה, עוד יותר גרוע, השרים עברו להצמדה למדד שלכאורה היא פחותה מהשכר הממוצע ובכל זאת השכר שלהם עלה מפחות לשופט להרבה יותר משופט.

<השופט מיכאל שפיצר: זה מתבטא אך ורק בתוספות שכר שניתנו להם.

<השופט מיכאל שפיצר: אני מבהיר, עינינו לא צרה בעניין הזה.

מיקי רוזנטל: אני חייב להבהיר את הנקודה לפרוטוקול.

מיקי רוזנטל: אני מצטער שאני מפריע לך.

מיקי רוזנטל: צריך להסביר מה קרה כי אחרת זה יצא מעוות.

מיקי רוזנטל: אני אסביר מה קרה.

מיקי רוזנטל: תאמין לי, דברי הכנסת ידועים לי היטב.

מיקי רוזנטל: בשלב מסוים הוחלט שחברי כנסת אסור יהיה להם לעסוק בעיסוק נוסף.

מיקי רוזנטל: אז העלו להם את השכר באופן משמעותי.

מיקי רוזנטל: אבל הדבר הזה חל גם על שרים כי כל השרים היו חברי כנסת.

מיקי רוזנטל: לכן השינוי נוגע מהעובדה הזאת וזאת עובדה מאוד חשובה והיא לא שייכת למשא ומתן על שכר.

מיקי רוזנטל: השרים, מתוקף היותם חברי כנסת, העלו להם את השכר.

משה גפני: ועדת רוזן.

מיקי רוזנטל: כן.

מיקי רוזנטל: שכרם עלה.

מיקי רוזנטל: חשוב להבהיר את הנקודה הזאת.

משה גפני: אני אחזור לעניין הזה כי אני רוצה לברר אותו.

משה גפני: מ-1991 לא הייתה העלאה.

<השופט מיכאל שפיצר: חבר הכנסת רוזנטל היה צודק אם היה מדובר בהעלאה אחת אבל מדובר בכמה וכמה.

משה גפני: מתי?

משה גפני: אתה יודע להגיד?

<השופט מיכאל שפיצר: אני אתן לך נייר מסודר ובו העלאות שכר.

משה גפני: תגיד מה שמונח לפניך.

<השופטת ורדה וירט לבנה: ב-1996, ב-2006.

<השופט מיכאל שפיצר: ב-1996, ב-2006.

משה גפני: הייתה העלאה של מה?

<השופט מיכאל שפיצר: העלאת שכר לשרים.

<השופט מיכאל שפיצר: העלאת שכר מעבר להצמדה.

משה גפני: נברר את העניין.

משה גפני: השופט שפיצר, היות ואתה העלית כאן דברים מבחינתי קריטיים, שאגב, אף פעם לא עלו, אני מבקש שתיתן לי את הנייר.

משה גפני: אנחנו נבדוק את זה.

משה גפני: נבדוק איך הייתה העלאת שכר לשרים בהחלטה של ועדה שהיא ועדת כספים מבלי שהייתה התייחסות לשופטים.

<השופט מיכאל שפיצר: אנחנו לא ביקשנו.

<השופט מיכאל שפיצר: אנחנו לא מבקשים.

<השופט מיכאל שפיצר: אני רוצה להבהיר, אדוני.

משה גפני: עם כל הכבוד, אתה לא מנהל אתי דיאלוג.

משה גפני: ביקשתי ממך ואמרת שיש העלאת שכר, תן לי אותה כי אני רוצה לבדוק.

משה גפני: מבחינתי זה חמור ולא בגלל שביקשת או לא ביקשת.

משה גפני: אני לא הייתי מסכים שבוועדת בראשותי נושאי משרה שבעניין הזה לדעתי צריכה להיות אחידות, אין סיבה שמעלים לחלק אחד ולא מעלים לחלק השני.

משה גפני: מבחינתי זה דבר נורא ואני רוצה לבדוק אותו.

יעל גרמן: עכשיו כשזה לא נוח, רוצים להשוות.

משה גפני: לא ביקשת.

<השופט מיכאל שפיצר: אני גם עכשיו לא מבקש.

משה גפני: לא אמרתי שביקשת.

מיקי רוזנטל: תביא את הנתונים.

<השופט מיכאל שפיצר: אני אביא את הנתונים, ודאי.

משה גפני: אנחנו לא הולכים לשום מקום.

משה גפני: אנחנו נבדוק את הנתונים.

<השופט מיכאל שפיצר: אנחנו נביא את הנתונים.

<השופט מיכאל שפיצר: אנחנו מבקשים לומר שאצלנו תוספת השכר מבוטאת בשכר הממוצע.

<השופט מיכאל שפיצר: כשהוא עולה - הוא עולה, כשהוא יורד – הוא יורד.

<השופט מיכאל שפיצר: זה נגזר משינויים במבנה השכר במשק.

<השופט מיכאל שפיצר: לכן אנחנו, במקום לקבל תוספת שכר ישירה של איקס אחוזים, הגידול או ההפחתה בשכר שלנו מקבלים ביטוי.

<השופט מיכאל שפיצר: דבר שני שאני מבקש לומר.

<השופט מיכאל שפיצר: כאשר יש מהלך כלל משקי, ואני מזכיר שבמחצית שנות ה-2000 היה מהלך של עידוד הצמיחה כפי שקראו לו, הפחתת שכר של שני אחוזים לכל המשק, אנחנו היינו שם כמו כולם.

<השופט מיכאל שפיצר: לכן המנגנון שלנו הוא לא שונה.

<השופט מיכאל שפיצר: זה המנגנון לעדכון השכר של השופטים.

<השופט מיכאל שפיצר: באשר לשאלה שלך גברתי לגבי הפחתת אחוז.

יעל גרמן: במקרים יוצאי דופן זה עולה על הגב של המובטלים ושכר המינימום.

<השופט מיכאל שפיצר: ראשית, זה תמיד יכול גם לפעול לשני הצדדים אבל אני כן מבקש בעניין הזה לאפשר לנו לקיים התייעצות בתוכנו ולחזור אליכם עם תשובה בעניין הזה.

משה גפני: בסדר.

מיקי רוזנטל: מה לגבי השאלות שלי?

משה גפני: רק רגע.

משה גפני: נדמה לך שאני שקוף?

משה גפני: אני לא מ-ש"ס.

משה גפני: לפני שאתה עונה על השאלות של חבר הכנסת רוזנטל.

משה גפני: לגבי העניין הזה של העלאות השכר, אני מבקש את הרשימה.

<השופט מיכאל שפיצר: אתה תקבל מדויק.

משה גפני: ואני רוצה את זה מהר כי נראה לי שאתה עושה כאן משהו שהוא בעייתי.

משה גפני: טוענת היועצת המשפטית שחמש שנים הייתה הקפאה בהצמדה וב-2006 הם קיבלו את זה בחזרה.

<שגית אפיק: ב-2006 קיבלו את העדכון.

<השופט מיכאל שפיצר: יש הבדל בין לקרוא לזה עדכון לבין להעלות.

משה גפני: הייתה הקפאה.

מיקי רוזנטל: השאלה אם השופטים גם הם קיבלו את העדכון.

<שגית אפיק: לא.

<שגית אפיק: לשופטים לא הוקפא.

<שגית אפיק: בין 2001 ל-2005 הוקפא לנבחרי ציבור.

<שגית אפיק: ב-2006 ועדת הכספים החזירה את העדכון.

משה גפני: על מה הוויכוח?

<השופט מיכאל שפיצר: אין ויכוח.

משה גפני: נברר את זה.

<השופט מיכאל שפיצר: משפט אחד אני מבקש לומר.

<השופט מיכאל שפיצר: העובדה שב-1983 שופט מחוזי השתכר 62 אלף שקלים ושר השתכר 59 אלף שקלים ובשנת 2014 המצב הוא ששופט מחוזי משתכר 29 אלף שקלים ושר משתכר 39 אלף, משהו קרה בדרך.

<חיים אבידור: אני יכול לתת תשובות?

משה גפני: רגע.

משה גפני: אני אאפשר לתת תשובות אבל אני חוזר על בקשתי.

משה גפני: כמה שיותר מהר תעביר לי את החומר כיוון שלפי דעתי נעשה כאן עוול לוועדת הכספים.

משה גפני: לא שאני הייתי בראשה אלא ועדת כספים לדורותיה.

משה גפני: נדמה לי שאצל סטס מיסז'ניקוב.

משה גפני: אם אכן המצב הוא כזה, אנחנו נברר את זה, שחמש שנים הוקפא השכר של השרים ולא הוקפא השכר של השופטים, הוקפא על מנת להחזיר את זה באיזשהו שלב שהמשק יתאושש והחזירו את זה ב-2006, הצגת התמונה היא הצגה לא נכונה.

משה גפני: אבל אני לא מביע עמדה.

משה גפני: מבחינתי זה כתם על הכנסת אם אכן היו החלטות כאלה.

משה גפני: אני רוצה לברר את זה ולתקן.

משה גפני: אם יתברר שזה לא נכון, גם את זה אני רוצה להגיד.

משה גפני: תשובות לחבר הכנסת רוזנטל.

<השופט מיכאל שפיצר: שאלת לגבי המנגנון השונה.

<השופט מיכאל שפיצר: אני חושב הסברתי.

מיקי רוזנטל: לא.

מיקי רוזנטל: אני שאלתי אתכם לגבי עמדתכם לגבי נושאי משרה ונבחרי ציבור לעומת יתר הציבור, ושנית, מה עמדתכם לגבי הקמת ועדה ציבורית בסוגיה הזאת.

<השופט מיכאל שפיצר: לגבי יתר הציבו.

<השופט מיכאל שפיצר: יתר הציבור מקבל את הפיצוי שלו במסגרת של תוספות שכר.

<השופט מיכאל שפיצר: יש משאים ומתנים בין ההסתדרות לאוצר ובין ההסתדרות למגזרים העסקיים ונקבעות כל שנה תוספות שכר כאלה ואחרות, לרבות טייסים אוטומטיים, אם אתה רוצה, בבנקים, שם יש ממש תוספות שכר משמעותיות מדי שנה ולא תמיד זה תלוי תוצאות עסקיות.

<השופט מיכאל שפיצר: מול האוצר מתנהלים משאים ומתנים שבאים לידי ביטוי בתוספות שכר והטבות שכר כאלה שמשפיעות בסופו של יום על השכר הממוצע.

<השופט מיכאל שפיצר: בעניין שחברת הכנסת גרמן העלתה כאן כאילו עולים על גבו של שכר המינימום, זה נושא שראוי לבדיקה ואנחנו נקיים על זה דיון בתוכנו.

<השופט מיכאל שפיצר: לגבי ועדה ציבורית, את אותה תשובה ניתן לכם גם בהקשר הזה.

משה גפני: אני מבקש כמה דברים.

משה גפני: האחד זה הנושא הזה עליו דיברת.

<השופט מיכאל שפיצר: יהיה אצלך תוך יום-יומיים.

משה גפני: בדיוק.

משה גפני: זה מתחיל להפריע לי.

משה גפני: אם זה לא נכון, אז הצגת הדברים כאן היא הצגה לא נכונה.

משה גפני: אם זה נכון, צריך לתקן את זה כי אני חושב שזה דבר שאסור שיקרה.

משה גפני: לכנסת אסור לקבל החלטות מהסוג הזה אלא אם כן יש לזה סיבות והסיבות צריכות להיות על השולחן.

משה גפני: דבר שני, לגבי מה שחברת הכנסת גרמן אמרה, לגבי הנושא של ההצמדה ומה שהעלה חבר הכנס רוזנטל לגבי הנושא של ועדה ציבורית.

משה גפני: לגבי ההצמדה, זה יותר דחוף מכיוון שלגבי ההצמדה הייתה החלטה לגבי חברי הכנסת ואני לא חושב שזה יהיה טוב אם לא תהיה החלטה מקבילה, אבל תנו תשובה כמה שיותר מהר ואני אצטרך לקבל החלטה כאן בוועדה.

<השופטת ורדה וירט לבנה: אני אציין את ההסבר שלי לשאלה שלך.

<השופטת ורדה וירט לבנה: כמו שאמרתי, להבדיל מנבחרי הציבור אנחנו מעין עובדים.

<השופטת ורדה וירט לבנה: אנחנו לא עובדים אלא אנחנו נושאי משרה אבל עובדים בעבודה שלנו.

<השופטת ורדה וירט לבנה: זאת העבודה שלנו.

<השופטת ורדה וירט לבנה: אבל להבדיל מסקטורים אחרים, וזה בדיוק עונה לשאלה של המנגנון, אנחנו לא מנהלים משא ומתן על השכר שלנו, אין גורם שדואג להעלאת השכר שלנו, שמביא מיוזמתו רעיונות להעלאת השכר כמו בפונקציות אחרות שגם אין להן זכות לנהל משא ומתן, אין להם ועדי עובדים והכוונה היא כמובן לכוחות הביטחון, ושם יש להם מפכ"ל, רמטכ"ל, ראש המוסד, ראש השב"כ והם אלה שמנהלים עבורם משא ומתן להגדלת התוספות מול האוצר.

<השופטת ורדה וירט לבנה: לנו אין את זה.

<השופטת ורדה וירט לבנה: המנגנון היחידי שלנו הוא לבוא לכאן.

<השופטת ורדה וירט לבנה: השאלה היא אם אנחנו צריכים לבוא לכאן כל שנה כדי לבקש איזושהי תוספת או עדכון.

<השופטת ורדה וירט לבנה: אני לא יודעת איך זה נקרא מבחינה פורמלית ההחלטה הזאת שהייתה בשנת 1980 אבל אני יודעת, מבחינה היסטורית, שהיה זה בזמנו של הנשיא שמגר והנשיא שמגר ישב עם ועדת הכספים ועשה מבנה שכר לשופטים.

<השופטת ורדה וירט לבנה: שינו את מבנה השכר באופן הזה שאין יותר דרישה לתוספות שכר.

<השופטת ורדה וירט לבנה: אנחנו לא מבקשים ביגוד, לא הבראה, לא שום דבר.

<השופטת ורדה וירט לבנה: זאת הייתה ההחלטה.

<השופטת ורדה וירט לבנה: יש שכר והשכר הזה, כדי שלא נבקש יותר תוספות, יעודכן לפי הטייס האוטומטי.

<השופטת ורדה וירט לבנה: הטייס האוטומטי הזה של השכר הממוצע במשק, לפעמים הוא טוב ולפעמים הוא רע, ועובדה היא שהשרים בשלב מסוים ביקשו את המדד ולא את השכר הממוצע.

<השופטת ורדה וירט לבנה: אנחנו נשארים אתו לאורך כל הדרך.

<השופטת ורדה וירט לבנה: נשאלתי לגבי הציבור כולו.

<השופטת ורדה וירט לבנה: הציבור כולו מנהל משא ומתן.

<השופטת ורדה וירט לבנה: יש לו זכות שביתה, יש לו את כוח השביתה.

מיקי רוזנטל: נכון, אבל את יודעת שהתוצאה היא ששכרו של הציבור נשחק הרבה יותר משכרם של נבחרי הציבור.

<השופטת ורדה וירט לבנה: לא תמיד.

אוסאמה סעדי: זה לא בהכרח.

<השופטת ורדה וירט לבנה: לא בהכרח.

<השופטת ורדה וירט לבנה: תכף תשמע את הנתונים.

<השופטת ורדה וירט לבנה: בוא נאמר שחברי בדק את הנתונים של השכר במגזר הציבורי ומסתבר שאנחנו באיזשהו מקום באמצע.

<השופטת ורדה וירט לבנה: אנחנו ממש לא מככבים בראש.

מיקי רוזנטל: לא דיברתי עליכם אלא דיברתי על העיקרון.

<השופטת ורדה וירט לבנה: איך אפשר לקחת מאתנו, מכל המערך הכולל והמבנה הכולל שלנו, שזה כולל את זה שאין העלאות בדרגה וכל הסקטורים עולים בדרגה ובדרך הזאת עולים בשכר?

<השופטת ורדה וירט לבנה: כל שנה כמעט או שנתיים העובדים עולים בדרגה ולנו אין דרגות.

<השופטת ורדה וירט לבנה: מעטים השופטים, מעטים, אחוז קטן ביותר, מתקדם מערכאה לערכאה.

<השופטת ורדה וירט לבנה: זה ממש הקצה של הפירמידה.

<השופטת ורדה וירט לבנה: זאת אומרת, השופט נשאר באותו מקום במשך עשרים שנים ובמשך שלושים שנים.

<השופטת ורדה וירט לבנה: איך אפשר לנתק מהמבנה הזה של השכר שלנו שמדבר על כך שאין תוספות, אין העלאות בדרגה, אין תנאים נלווים במובן הזה ולבוא ולהגיד לנו שניקח לכם את המנגנון של ההצמדה כי זה לא שייך לתנאי השכר שלכם?

<השופטת ורדה וירט לבנה: אנחנו חושבים שזה מובנה בתוך השכר שלנו כי זה המבנה של השכר שלנו.

משה גפני: תודה רבה.

משה גפני: השופט הכהן.

<השופט משה יועד הכהן: ברשות היושב אש וחברי הוועדה, רציתי להוסיף דבר אחד.

<השופט משה יועד הכהן: ראיתי את ההחלטות של ועדת הכנסת שדנה בסופו של דבר בנושא של הפחתת האחוז ובעניינים אחרים שקשורים לשכר חברי הכנסת.

<השופט משה יועד הכהן: אני רוצה לומר שמבחינת ההיבט של השכר, אם מסתכלים ואם תיכנסו לאתר הממונה על השכר במשרד האוצר, יש שם את כל הטבלאות של שכר הבכירים במשק.

<השופט משה יועד הכהן: השופטים נמצאים מאמצע הטבלה ומטה.

<השופט משה יועד הכהן: בראש הטבלה – וחברת הכנסת גרמן מכירה את זה היטב אני מניח, הרבה יותר טוב ממני – מצויים הבכירים במערכת הבריאות, מנהלי מחלקות, מנתחים בכירים ואחרים שמקבלים שכר של מאה אלף, שמונים אלף, תשעים אלף שקלים לחודש ואף אחד לא מערער על זה כי חושבים שלציבור צריך להיות שירות טוב במערכת הציבורית, ולכן, כדי להשאיר אנשים טובים במערכת הציבורית, משלמים להם שכר גבוה לטובת הציבור.

<השופט משה יועד הכהן: אני רוצה לומר, עם כל הכבוד, שאנחנו, בלי להשוות למגזרים אחרים, עוסקים בדברים לא פחות חשובים, בדיני נפשות, ועושים זאת מדי יום.

<השופט משה יועד הכהן: אנחנו לא באים לבקש תוספת לשכר שלנו, לא עשינו את זה, ומה שאנחנו אומרים זה שנושא ההצמדה, זה עניין של אשליה אופטית.

<השופט משה יועד הכהן: זאת אומרת, אפשר להמיר את זה - - -

משה גפני: אז תסכימו, אם זאת אשליה אופטית.

<השופט משה יועד הכהן: לא, אשליה אופטית במובן הזה שאומרים לנו שהצמדה לשכר הממוצע היא לא הוגנת משום שמגזרים אחרים או נושאי משרה אחרים לא מקבלים אותה.

משה גפני: גם זה אנחנו לא מבקשים דרמטי.

משה גפני: לעשות חצי-חצי.

<השופטת ורדה וירט לבנה: למה?

משה גפני: אני אסביר.

<השופטת ורדה וירט לבנה: איזו סיבה?

משה גפני: אבל השופטת ורדה, את יותר גרועה מגפני.

<השופטת ורדה וירט לבנה: יותר גרועה מורדה השנייה.

משה גפני: זה בלתי אפשרי.

<השופט משה יועד הכהן: אני מצטרף לדברי חבריי.

<השופט משה יועד הכהן: אני רק אומר שמבחינת השכר במשק, מצבם של השופטים הוא בהחלט מהאמצע ומטה ולא באיזשהו מקום למעלה.

משה גפני: תודה.

<השופטת ורדה וירט לבנה: משפט סיכום למה שאמר גם חברי.

<השופטת ורדה וירט לבנה: אני לא חושבת שיש כאן מישהו מחברי הוועדה שחושב ששכר השופטים הוא גבוה מדי או לא ראוי.

משה גפני: זה לא עומד לדיון.

מיקי רוזנטל: לא, לא, חס וחלילה.

<השופטת ורדה וירט לבנה: כל שינוי שיטת הצמדה, בלי לטפל בשכר כולו, זאת בעצם פגיעה.

משה גפני: אבל את יוצאת מהעניין הזה והולכת למקומות אחרים.

משה גפני: אין דיון על זה.

משה גפני: הדיון הוא על שיטת ההצמדה.

<קריאה: אי אפשר לנתק.

מיקי רוזנטל: אי אפשר להפריד.

משה גפני: אגב, מה זאת אומרת אין לכם?

משה גפני: יש לכם תוספת יוקר, יש לכם תוספת ותק שיפוטית, תוספת ייחודית לעיסוק בשפיטה.

משה גפני: יש לכם תוספות.

משה גפני: אל תגידו שאין לכם תוספות.

משה גפני: אגב, גם חברי הכנסת לא מתקדמים וגם השרים לא מתקדמים אלא על פי רוב הם הולכים אחורנית וגם אחרי שנתיים הם יכולים לעוף מכאן.

מיקי רוזנטל: יושב ראש ועדת הכספים מרוויח יותר מחבר כנסת רגיל.

<חיים אבידור: השכר הממוצע במשק לוקח בחשבון את כל תוספות הוותק ואת כל התוספות שיש.

<חיים אבידור: כאן מקבלים את תוספות הוותק שיש במשק פלוס זה.

<חיים אבידור: אתם מקבלים את תוספת הוותק הייחודית.

<השופט מיכאל שפיצר: כי אנחנו לא מתקדמים לשום מקום.

יעל גרמן: אין לכם תוספת ותק?

<חיים אבידור: בטח שיש.

<השופט מיכאל שפיצר: יש.

משה גפני: יש הצמדה על תוספת הוותק.

<השופט מיכאל שפיצר: ארבעה אחוזים לשנה בחמש שנים ראשונות.

<השופט מיכאל שפיצר: תוספת ותק קיימת.

משה גפני: השופט שפיצר, קח בחשבון שבסופו של דבר לפני החלטה נביא את כל הנתונים.

משה גפני: הרב היישריק, בבקשה.

<הרב אליהו הישריק: אני אגיד לכם את האמת.

<הרב אליהו הישריק: הסיטואציה הזאת שאנחנו יושבים כאן, לא נכונה והיא לא בריאה.

מיקי רוזנטל: היא לא מכבדת.

משה גפני: הרב היישריק מייצג את בתי הדין הרבניים.

אוסאמה סעדי: אין כאן את הקאדים?

יעל גרמן: אין.

אוסאמה סעדי: למה הם לא הוזמנו?

משה גפני: הוזמנו.

אוסאמה סעדי: הוזמנו ולא באו?

מיקי רוזנטל: גם אני חש אי נוחות.

מיקי רוזנטל: אמרתי לכם.

<הרב אליהו הישריק: לצורך העניין, אני מייצג גם את הקאדים.

<הרב אליהו הישריק: הנוסחה הזאת היא לא נכונה ולא בריאה בייחוד לאור מה שאנחנו מכירים היום במערכת המשפט ואני אסביר למה.

<הרב אליהו הישריק: היום גם חברי הכנסת מצאו דרך להשפיע על החיים במדינה והיא פנייה לערכאות בתי המשפט.

<הרב אליהו הישריק: זאת עובדה וכך צריך להיות.

משה גפני: ממש לא.

מיקי רוזנטל: לא צריך להיות.

משה גפני: לא צריך להיות.

משה גפני: על זה צריך להוריד שכר לשופטים.

משה גפני: לא צריך להיות.

משה גפני: יש הפרדת רשויות.

<הרב אליהו הישריק: אי אפשר שכמו שהשופטת הזכירה שיהיה מצב שאנחנו נבוא לכאן להתחנן או לא להתחנן להוריד או לא להוריד.

<הרב אליהו הישריק: זה לא בריא.

<הרב אליהו הישריק: תארו לכם מצב שנציגות השופטים יושבת מולכם ומסבירה לכם ולמחרת יש דיון בבית המשפט איך זה ייראה.

<הרב אליהו הישריק: זה לא בריא.

<הרב אליהו הישריק: זה צריך להיות מופרד.

<הרב אליהו הישריק: כדי לא להגיע לסיטואציה כזאת, נקבע מה שנקבע ב-1980 ולא רק מפני הטעמים האחרים אלא גם מפני הטעם הזה.

<הרב אליהו הישריק: אמרו קחו את המנגנון הזה, כנסו לבריכה הזאת לטוב ולרע ויותר לא שומעים מכם.

<הרב אליהו הישריק: לא שמענו מאתנו, לא ביקשנו שום תוספת שכר, אין לנו ועד שמנהל לנו משא ומתן וגם אין לנו את נשק השביתה.

יעל גרמן: אז למה יש כאן דיון היום?

<הרב אליהו הישריק: באים לשנות את הקיים.

<הרב אליהו הישריק: לנו נוח עם הקיים ולא ביקשנו לא תוספת ולא מגרעת.

<הרב אליהו הישריק: תשאירו אותנו כך.

<השופט מיכאל שפיצר: לא אנחנו יזמנו את הדיון.

<הרב אליהו הישריק: לא אנחנו יזמנו את הדיון.

<הרב אליהו הישריק: מה שאתם אמרתם ומה שהוצע כאן להעביר את זה לוועדה ציבורית, אני חושב שזה נכון מאוד.

מיקי רוזנטל: זה נכון.

יעל גרמן: נכון.

<הרב אליהו הישריק: זה נכון מאוד.

יעל גרמן: אנחנו בעד.

<הרב אליהו הישריק: מקצועית.

מיקי רוזנטל: מקצועית.

יעל גרמן: מקצועית, אובייקטיבית, חיצונית.

<השופט מיכאל שפיצר: אבל שתדון במכלול תנאי העסקה.

יעל גרמן: ללא ספק.

עבד אל חכים חאג' יחיא: הם לא יפסידו.

משה גפני: יפסידו.

יעל גרמן: אני לא יודעת.

משה גפני: לא משנה.

משה גפני: זה בסדר.

משה גפני: אני בעד.

משה גפני: אמרתי קודם.

משה גפני: אני לא נכנס לעניין הזה.

מיקי רוזנטל: אני חושב שאדוני מתאר את הדברים נכוחה.

<הרב אליהו הישריק: אני אסביר לכם עוד דבר.

<הרב אליהו הישריק: המשכורת שלהם, מערכת השפיטה של השופטים והדיינים, היא משכורת מרובעת.

<הרב אליהו הישריק: זה ואין בלתה.

<הרב אליהו הישריק: זאת אומרת, אתה לא יכול להוסיף על הריבוע שום דבר, עד כדי כך הדברים הגיעו לאבסורד.

<הרב אליהו הישריק: אני הייתי חבר בוועדה ממשלתית למזונות במשך שש שנים.

<הרב אליהו הישריק: נסעתי הלוך וחזור מירושלים לרמת גן כדי להגיע למקום הישיבה, בזבזתי שעות.

<הרב אליהו הישריק: אני והשופט גייסמן היינו היחידים שלא קיבלו לא הוצאות ולא שכר על כל ישיבה.

<הרב אליהו הישריק: כל השאר קיבלו.

<הרב אליהו הישריק: למה?

<הרב אליהו הישריק: כי לכם אסור לעסוק בשום דבר ואסור לכם לקבל שום דבר, לא הוצאות, לא אש"ל, לא כלום.

יעל גרמן: גם נבחרי ציבור אחרים.

<הרב אליהו הישריק: אין לנו ספרות מקצועית, אין לנו ביגוד, אין לנו שום דבר.

<הרב אליהו הישריק: לקחו מנגנון אחד ואמרו שלא רוצים לשמוע מכם, לכו במנגנון הזה.

<הרב אליהו הישריק: באמצע המשחק אי אפשר להגיד, רגע, פוס, בואו נשנה את הכללים.

<הרב אליהו הישריק: זה לא הולך כך.

עבד אל חכים חאג' יחיא: אין לכם ביגוד?

עבד אל חכים חאג' יחיא: אין לכם הבראה?

<הרב אליהו הישריק: אין שום דבר.

עבד אל חכים חאג' יחיא: מה עם רכב ונסיעות?

<השופט מיכאל שפיצר: יש החזר הוצאות רכב.

<השופטת ורדה וירט לבנה: אין לנו רכב.

משה גפני: תודה.

משה גפני: חבר הכנסת חאג' יחיא, רצית להתייחס?

עבד אל חכים חאג' יחיא: כן.

עבד אל חכים חאג' יחיא: אני אייצג את הקאדים.

משה גפני: הוא מייצג אותם.

עבד אל חכים חאג' יחיא: אני אדבר כללית.

עבד אל חכים חאג' יחיא: בהתחלה אני רוצה להגיד משפט אחד.

עבד אל חכים חאג' יחיא: כאשר אנחנו מדברים על אנשים שהעבודה שלהם היא כל כך רגישה ועל ההחלטות שלהם יש השפעה כללית, לפעמים תקדימים שיכולים להיות למשך הרבה שנים עד שמשנים אותם - - -

משה גפני: צריך לתת דוגמה לציבור.

עבד אל חכים חאג' יחיא: נכון.

עבד אל חכים חאג' יחיא: אני אגיע להצעה שלי בנושא הזה.

עבד אל חכים חאג' יחיא: אני לא אדבר הרבה כי אתה רוצה לקצר.

עבד אל חכים חאג' יחיא: לכן אני עובר להצעה.

עבד אל חכים חאג' יחיא: ההצעה שלי אומרת ועדה ציבורית שתבדוק אם יש שחיקה - ואם יש, בכמה - בשכר של השופטים במשך כל התקופה, אם יש תוספת חד פעמית, ואז להצמיד את השכר שלהם לשכר הממוצע כי המדד, זה אומר ריצה במקום.

עבד אל חכים חאג' יחיא: אם יש צמיחה והמדד מושפע מהרבה דברים שיכולים להשפיע עליו באופן כללי, אבל הם לא בשימוש של היום יום שלנו.

עבד אל חכים חאג' יחיא: למשל, דיור לא חייב להשפיע על כל אחד, ירקות זה דבר עונתי וכך יש עוד כל מיני דברים שנכנסים למדד השנתי והם לא חייבים להיות מוצמדים אליהם בשכר.

משה גפני: מה זה קשור להשפעה?

עבד אל חכים חאג' יחיא: מהי הצמדה?

עבד אל חכים חאג' יחיא: הצמדה להישאר בסוף השנה בערך הריאלי שלך לפני תחילת השנה.

עבד אל חכים חאג' יחיא: זאת המשמעות.

משה גפני: זה צריך להיות לכולם.

עבד אל חכים חאג' יחיא: בסדר.

עבד אל חכים חאג' יחיא: ההצעה שלי היא ללכת לשכר הממוצע כי השכר הממוצע במשק מבטא אם יש צמיחה או אין צמיחה.

משה גפני: להעלות את המשכורות לשרים.

עבד אל חכים חאג' יחיא: גם לשרים.

משה גפני: לא גם.

משה גפני: אצלם זה השכר הממוצע במשק.

עבד אל חכים חאג' יחיא: כן.

עבד אל חכים חאג' יחיא: אני אומר גם.

עבד אל חכים חאג' יחיא: ביחד.

עבד אל חכים חאג' יחיא: כשאני מדבר על ועדה ציבורית, אני מדבר על ועדה ציבורית שתבדוק אם יש שחיקה בשכר ואם יש תוספות.

עבד אל חכים חאג' יחיא: כשהיא בודקת, היא בודקת גם לכאן וגם לשם.

עבד אל חכים חאג' יחיא: זאת ההצעה שלי כי להם לא משלמים שעות נוספות, כי גם אנחנו לא מקבלים שעות נוספות, והם לא עוסקים בדברים אחרים אלא זה העיסוק היחיד.

עבד אל חכים חאג' יחיא: אין שעות נוספות למרות שיש בתי משפט שלפעמים יושבים עד לשעות המאוחרות של הלילה.

אוסאמה סעדי: אם אנחנו מדברים על תנאי העסקה ותנאי עבודה משנת 1980, לפני כ-35 שנים, זה כבר הסכם עבודה.

אוסאמה סעדי: אם אנחנו רוצים לפתוח, בבקשה, נפתח את הכול.

אוסאמה סעדי: נפתח את כל השכר, את השכר הבסיסי, את כל הזכויות האחרות שהם לא מקבלים.

עבד אל חכים חאג' יחיא: זאת הוועדה הציבורית.

אוסאמה סעדי: אני לא חושב שוועדה ציבורית, מה שאמר כבוד הדיין, הרב היישריק, לבוא כל שנה למעמד הזה – לא ראוי לא לשופטים, לא לדיינים ולא לקאדים השרעים.

אוסאמה סעדי: לא צריך לבוא כל שנה לוועדה הציבורית ולהתחיל לגייס.

אוסאמה סעדי: צריך לקבוע מנגנון.

אוסאמה סעדי: אם המנגנון הזה היה טוב במשך 35 שנים, אני לא יודע למה צריך להעלות את זה.

אוסאמה סעדי: אם יש בעיה לכבוד השרים שאז רצו ליהנות מכל העולמות, כאשר המדד קפץ פי כמה והם רצו לשנות מהשכר הממוצע במשק למדד כי זה היה טוב להם, ועכשיו זה לא טוב להם – שיבחרו.

אוסאמה סעדי: לא יכול להיות שכאשר היה טוב להם, הם קיבלו פי כמה תוספת.

אוסאמה סעדי: אם הם רוצים ללכת לפי השכר הממוצע, נחזור עשרים שנים אחורה ונראה מה מגיע להם.

אוסאמה סעדי: אם נציגות השופטים, הדיינים והקאדים השרעים יסכימו לוועדה ציבורית, מי אני?

אוסאמה סעדי: הם יחליטו.

משה גפני: הם לא יחליטו.

משה גפני: החוק נותן לנו את ההחלטה.

מיקי רוזנטל: ועדת הכנסת יכולה להחליט אבל חשובה עמדתם והם לא ענו.

יעל גרמן: אני רוצה לשאול את כבוד הרב היישריק.

יעל גרמן: שמענו כאן ששכר השופטים ביחס לשרים ירד.

יעל גרמן: מה קרה לשכר הדיינים?

<הרב אליהו הישריק: אותו הדבר.

משה גפני: הכול אותו דבר.

משה גפני: גם הקאדים השרעים.

משה גפני: נושאי משרה שיפוטית.

משה גפני: כולם אותו הדבר.

<הרב אליהו הישריק: בקשר למה ששאלת קודם, לתקן בשנה המסוימת הזאת, אין לנו בעיה אם תתקני גם את השנים האחרות.

<הרב אליהו הישריק: אי אפשר לקחת משבצת אחת ולתקן.

משה גפני: סוכם לגבי העניין הזה שאתם תתייעצו.

משה גפני: אני חושב שיהיה לא יפה שוועדת הכנסת החליטה לגבי חברי הכנסת שמורידים אחוז אחד ולשופטים זה לא יהיה ולשרים זה לא יהיה.

משה גפני: אני לא חושב שזה יהיה נכון אבל אני מחכה להתייעצות שלכם.

משה גפני: יש לך עוד דברים שאתה רוצה להעלות?

<השופט מיכאל שפיצר: את הדברים האחרים הגשנו לכם.

משה גפני: אני רוצה שתגיד אותם.

משה גפני: צריך לקבל כאן החלטה.

משה גפני: אנחנו לא נקבל החלטות היום אבל אני רוצה שהחברים ישמעו את הדברים שאמרתם.

משה גפני: אני רוצה שתעלה אותם ונצטרך לקבל החלטה.

<השופטת ורדה וירט לבנה: לפני ההחלטות, אנחנו נבקש לבוא עוד פעם.

משה גפני: מעולם לא קיימתי דיון בוועדה על השופטים, על הדיינים ועל הקאדים מבלי שהוזמנתם ואני שמח שאתם כאן.

משה גפני: דרך אגב, אני הולך להציע את מה שהיה בשעתו, ב-1980 עם השופט שמגר, לעשות את זה גם עכשיו.

משה גפני: שלושים שנים במדינה מזרח תיכונית, זה נצח.

משה גפני: השתנו אלף ואחד דברים ולהסתמך על זה שהוא ישב אז עם יושב ראש ועדת הכספים, אני חושב שזה דבר שהוא ארכאי לחלוטין, הוא לא נכון וזה לא קשור בכלל לנושא של ההצמדה.

<השופטת ורדה וירט לבנה: יכול להיות שבאמת הגיע הזמן.

<השופט מיכאל שפיצר: לגבי הדברים הנוספים, עוד לא פנינו באופן פורמלי.

<השופט מיכאל שפיצר: אנחנו מבקשים להגיש פנייה פורמלית מסודרת ולבוא לדיון נפרד בדברים הנוספים האלה.

<השופט מיכאל שפיצר: היום זה דיון יותר עקרוני ואני לא בטוח שנכון יהיה לערב מין שאינו במינו.

<השופט מיכאל שפיצר: אם זה מקובל על אדוני.

משה גפני: זה מקובל, אבל אני פשוט רוצה לחסוך זמן.

<השופט מיכאל שפיצר: נבוא לישיבה נוספת.

<השופט מיכאל שפיצר: זה יותר עדיף.

משה גפני: לגבי הגמל הגשת מכתב.

משה גפני: תגיד לי את הנושאים.

משה גפני: אנחנו לא נדון בהם אבל אני רוצה שהחברים ישמעו.

משה גפני: גם לגבי הנושא של היועץ המשפטי של בתי הדין הרבניים.

<השופט מיכאל שפיצר: לפני הבקשה, אנחנו מבקשים קודם כל לשנה הקרובה כבר להעביר את העניין של השכר שלנו.

<השופט מיכאל שפיצר: איך שלא יהיה, לשנה הקרובה אנחנו מבקשים לאשר את ההצמדה במנגנון הקבוע שלה.

<השופט מיכאל שפיצר: גם אם תוקם ועדה או לא, את השנה הזאת, אין שום סיבה שלא נשמור על הקיים.

<השופט מיכאל שפיצר: הייתי מבקש שתתקבל החלטה.

<השופט מיכאל שפיצר: אני לא יודע אם אתם יודעים את רמת העומס על השופטים כאשר 750 אלף תיקים מכל הסוגים נפתחים בשנה.

משה גפני: אבל אמרתם את זה.

משה גפני: אני יודע.

<השופט מיכאל שפיצר: לא, לא אמרתי 750 אלף.

<השופט מיכאל שפיצר: עכשיו אמרתי.

<השופט מיכאל שפיצר: אדוני לא יתרגז עלי.

משה גפני: לא, אני לא מתרגז.

משה גפני: השופט שפיצר, אתה יודע שאני לא מתרגז עליך.

משה גפני: הפרצוף שלי הוא ככה.

<השופט מיכאל שפיצר: הנציגות מדברת עם השופטים ואני מדבר על השופטים.

<השופט מיכאל שפיצר: הרב היישריק כל כך ביטא נכון את התחושה של מתח, של חוסר ודאות.

<השופטת ורדה וירט לבנה: כל שנה.

<השופטת ורדה וירט לבנה: שאלה חברת הכנסת גרמן למה אנחנו כאן.

משה גפני: יש חברי כנסת, ומה העומס עליהם?

משה גפני: כמה שעות ביממה הם עובדים ומה המתח שלהם?

משה גפני: אני לא רוצה להגיד.

משה גפני: יש כאלה שכן ויש כאלה שלא.

משה גפני: דרך אגב, אני גם מכיר את השופטים ויש כאלה שכן ויש כאלה שלא.

<השופטת ורדה וירט לבנה: אבל זה לא קשור לזה.

משה גפני: עזבו אותנו עם המתח.

משה גפני: אני אתן לכם את סדר היום שלי ותראו מה אני צריך לעבור במשך היום.

<השופטת ורדה וירט לבנה: לא על המתח הזה מדברים.

משה גפני: למה לא המתח הזה?

משה גפני: זה המתח הזה.

<השופטת ורדה וירט לבנה: הוא מדבר על כך שכל שנה, וחברת הכנסת גרמן שאלה למה אנחנו כאן - - -

משה גפני: בקדנציה הקודמת לא הייתם כאן.

משה גפני: גם לא ביקשתם כלום בקדנציה הקודמת.

<הרב אליהו הישריק: לא ביקשו מאתנו.

משה גפני: גם אתם לא ביקשתם.

משה גפני: מה שהוא הולך לבקש עכשיו, הוא לא ביקש בקדנציה הקודמת אלא הוא ביקש בקדנציה הקודמת שלי.

משה גפני: בקדנציה הקודמת הוא לא ביקש בכלל.

משה גפני: חברת הכנסת גרמן אמרה שמה שאתה אומר עכשיו ואמרת במכתב ששלחת לי, למה לא פנית בקדנציה הקודמת?

<השופט מיכאל שפיצר: פניתי.

משה גפני: לא פנית.

מיקי רוזנטל: תגיד שלא.

משה גפני: בקדנציה של ניסן סלומינסקי לא פנית.

משה גפני: אומרת חברת הכנסת גרמן שבגלל זה הקדנציה הייתה קצרה.

אוסאמה סעדי: אל תענה.

אוסאמה סעדי: תשמור על זכות השתיקה.

אוסאמה סעדי: כל עוד אין החלטה אחרת, הם מקבלים את התוספת.

מיקי רוזנטל: אתה מקבל החלטה?

<ברק לייזר: אדוני, אין צורך בקבלת החלטה.

<ברק לייזר: זה עדכון אוטומטי.

<ברק לייזר: צריך לקבל החלטה שלא להקפיא.

<ברק לייזר: אני מתנצל על ההתפרצות.

משה גפני: יש רק בעיה אחת – אני צריך לחתום על זה.

<הרב אליהו הישריק: הרב גפני, אני רק מזכיר לכם שבפעם הקודמת שהיינו כאן באותו נושא, אצל כבודו, הייתה החלטה או מעין החלטה שהיושב ראש יכין איזושהי ועדה לבדיקת איזה תוספות השופטים והדיינים לא מקבלים.

משה גפני: נכון.

<הרב אליהו הישריק: האם נעשתה בדיקה כזאת?

משה גפני: לא.

משה גפני: אמרתי קודם לשופטת ורדה שהגיע הזמן לעשות עוד הפעם את הדיון הזה.

<הרב אליהו הישריק: אתם הצעתם את זה.

משה גפני: כבוד הרב, אני רוצה להגיד לך שמה שקרה מאז, אני הלכתי לאופוזיציה ואתם לא פניתם ליושב ראש.

משה גפני: אמרתי לה קודם בהערת אגב שאת מה שנעשה ב-1980 בין יושב ראש הוועדה לבין נשיא בית המשפט דאז השופט שמגר, צריך לעשות את זה עכשיו.

משה גפני: לי יש רשימה על מה שהשופטים כן מקבלים.

משה גפני: אני לא מביע עמדה.

<השופט מיכאל שפיצר: כל מה שמקבלים, כל מגזר מקבל את מה שהוא מקבל בהתאם לאפיונים שלו.

<השופטת ורדה וירט לבנה: אני רוצה להוסיף משהו לגבי העדכון עכשיו.

<השופטת ורדה וירט לבנה: קודם כל, העדכון הוא עדכון וכל עוד לא התקבלה החלטה, היא כזה.

<השופטת ורדה וירט לבנה: נשאלנו למה אנחנו באים לכאן כל שנה ואני חייבת לציין - - -

משה גפני: לא, אין שאלה כזאת.

משה גפני: אני לא שאלתי.

משה גפני: אתם כאן מכיוון שזאת ועדת השירות שלכם כל עוד לא הוחלט אחרת.

משה גפני: אתם לא יכולים לא להיות כאן.

<השופטת ורדה וירט לבנה: אני רוצה לומר משהו לגבי האחוז.

משה גפני: אני אקיים ישיבה נוספת בימים הקרובים, לפני שאני חותם.

משה גפני: אקבל את ההסכמה של חברי הוועדה.

יעל גרמן: לגבי האחוז קיבלתם החלטה?

<השופטת ורדה וירט לבנה: לא, לא קיבלנו החלטה.

משה גפני: הם אמרו שהם יתייעצו.

משה גפני: אני מבקש, השופטת ורדה, לקבל החלטה מהר מכיוון שככל הנראה אני אביא את זה לוועדה.

משה גפני: אני ארצה לקבל החלטה בעניין הזה.

משה גפני: לכן אני גם מנוע מלחתום עד שאתם לא מחליטים לגבי ההצמדה.

משה גפני: אנחנו נצטרך לקבל החלטה.

משה גפני: כל עוד אין ועדה ציבורית - - -

<השופט מיכאל שפיצר: אנחנו מסכימים לאחוז.

משה גפני: בסדר.

<השופט מיכאל שפיצר: אבל אני מבקש להבהיר שזה לאור הנסיבות המיוחדות שעליית השכר הממוצעת הייתה בעיקרה בגלל הגידול בשכר הבכירים.

אוסאמה סעדי: באופן חד פעמי.

משה גפני: אם אני הייתי יושב ראש ועדת הכנסת, הייתי דורש להקפיא את זה, את השישה אחוזים ולא אחוז אחד.

יעל גרמן: זה נכון.

משה גפני: עת הייתי יושב ראש ועדת הכספים, הקפאנו.

<השופטת ורדה וירט לבנה: יפה, אבל אנחנו מכבדים את החלטת הוועדה.

משה גפני: אני מודה לכם.

מיקי רוזנטל: הם באופן וולנטרי ויתרו עכשיו על אחוז משכרם.

משה גפני: זה לא וולנטרי.

משה גפני: הייתי מביא את זה לכאן להחלטה.

מיקי רוזנטל: זה לא משנה.

משה גפני: זה חשוב מאוד מה שאמרת.

משה גפני: בואו לא נצא מהפרופורציה.

משה גפני: שמעתי את יעל גרמן תוקפת את ההחלטה של ועדת הכנסת במליאת הכנסת.

יעל גרמן: נכון.

יעל גרמן: אני חושבת שצריך היה לשמוע לקול הוועדה הציבורית.

יעל גרמן: אם יש ועדה ציבורית, צריך לשמוע בקולה.

משה גפני: בסדר גמור.

<השופט מיכאל שפיצר: לגבי הדברים האחרים, אדוני, אנחנו לא ערוכים.

<השופט מיכאל שפיצר: אנחנו נערכנו היום לדיון הזה ואני מבקש להעלות אותם בישיבה אחרת.

משה גפני: בסדר.

משה גפני: גם את הנושא של הרב יעקבי.

<השופט מיכאל שפיצר: את זה אפשר להעלות עכשיו.

משה גפני: יש כמה בקשות שהם מבקשים לגבי הגמל.

מיקי רוזנטל: אנחנו הוועדה שלהם.

מיקי רוזנטל: אין להם כתובת אחרת.

משה גפני: שלא תבינו לא נכון.

משה גפני: זה שהם באים לכאן, זה כבוד בשבילנו.

מיקי רוזנטל: נכון.

משה גפני: אבל זה גם כבוד בשבילם.

מיקי רוזנטל: אבל זה מעורר איזו אי נעימות.

משה גפני: החיים לא נעימים בהרבה דברים.

משה גפני: אז מה?

משה גפני: מה לא נעים?

משה גפני: חברי הכנסת כאן הם ברמה נמוכה?

יעל גרמן: יש הפרדת רשויות.

יעל גרמן: לא יכול להיות שהרשות המחוקקת באה לרשות השופטת.

יעל גרמן: זה לא נכון.

מיכל בירן: במיוחד כשחברי הרשות המחוקקת מגיעים בסוף לעמוד לפני הרשות השופטת.

משה גפני: הרב יעקבי, מנהל בתי הדין הרבניים.

<שמעון יעקבי: בפועל.

<שמעון יעקבי: הבקשה שלי מתייחסת לכמה דברים נקודתיים.

<שמעון יעקבי: במשך שנים רבות הרבנים הראשיים באו מתוך עולם הדיינות וממילא הנושא של ותק שיפוטי לא התעורר.

<שמעון יעקבי: היה להם ותק שיפוטי.

<שמעון יעקבי: מה שקרה זה שבמיוחד בקדנציה הזאת שני הרבנים הראשיים מגיעים מחוץ למערכת בתי הדין, שניהם עם רקורד עשייה מאוד גדול – ראשות ישיבה, רב עיר – והם נבחרים מכוח זה שיש להם כושר לרב עיר ומשום מה הוותק הזה והוותק בעשייה, כולל הכשרת אברכים לדיינות, לא נספר להם.

<שמעון יעקבי: התוצאה היא שהרבנים הראשיים, יש להם משכורת בפועל שהיא פחותה מאב בית דין אזורי שיש לו כמה שנים במערכת.

<שמעון יעקבי: אני לא מדבר על כך שהמשכורת שלהם פחותה מדיינים אחרים בבית הדין הרבני הגדול.

<שמעון יעקבי: העניין הזה לא בא לידי ביטוי.

<שמעון יעקבי: בעבר, עת הגיע הרב משש ממרוקו לישראל, להיות רב ראשי בירושלים, הכירו בעיוות הזה ולכן ועדת הכספים קיבלה החלטה מיוחדת שהוותק שלו שהיה לו במרוקו, נספר לעניין הוותק השיפוטי.

משה גפני: הוועדה כאן קיבלה החלטה?

<שמעון יעקבי: כן.

יעל גרמן: מה לגבי שני הרבנים הראשיים?

מיקי לוי: איזה ותק אתה רוצה שנכיר?

יעל גרמן: מה לגבי הרב עמאר?

<שמעון יעקבי: הרב עמאר היה מתוך המערכת.

<שמעון יעקבי: הרב מצגר לא היה מתוך המערכת.

<שמעון יעקבי: זה לא עלה.

יעל גרמן: הרב מצגר קיבל או לא קיבל?

<שמעון יעקבי: לא.

<שמעון יעקבי: הוא לא קיבל.

מיקי רוזנטל: קיבל אבל במקומות אחרים.

<שמעון יעקבי: במצב הקיים כאשר אנחנו בוחנים את הדברים האלה, אנחנו רואים שיש כאן איזשהו סוג של השמטה לא מכוונת.

<שמעון יעקבי: זה משהו נקודתי.

<שמעון יעקבי: אנחנו מבקשים לתקן את זה.

משה גפני: מה לגבי הנושא שלך?

<שמעון יעקבי: רגע.

<שמעון יעקבי: עוד דבר אחד.

<שמעון יעקבי: גם לנשיאי בתי משפט מחוזי, נשיא בית הדין הארצי לעבודה מקבל גמול ניהול, כמו שמקבל אב בית דין.

<שמעון יעקבי: נשיא בית הדין הארצי לעבודה ממונה על שישים שופטים.

<שמעון יעקבי: נשיא בית הדין הרבני הגדול ממוניה על 99 דיינים ומשום מה נשמט העניין הזה.

<שמעון יעקבי: הוא לא מצוי ברשימה של מי שמקבל גמול ניהול.

<שמעון יעקבי: אנחנו מבקשים לתקן את ההשמטה הזאת שנראית השמטה.

משה גפני: אני רוצה מכתב מסודר על הבעיה.

<שמעון יעקבי: כן.

מיקי רוזנטל: במכתב שכבוד היושב ראש מבקש, צריך שיהיה פירוט וייאמר איזה זכויות כן יש להם לצורך השכר היום.

מיקי לוי: אותו דבר אפשר לגבי הרבנים, כבודם במקומם מונח, אבל להתחיל לגרור כל עניינים וותק, צריך שזה יהיה מאוד מאוד מסודר ואני נותן להם הרבה כבוד.

מיקי לוי: מאוד יתכן שמגיע להם, ואני לא אומר נגד, אבל צריך לדעת מהיכן הם גוררים את הוותק הזה.

מיקי לוי: יש הערכות שונות לחלוטין.

משה גפני: אני לא מבקש לדון על זה עכשיו.

משה גפני: רציתי שהשופט שפיצר יעלה את הדברים כדי שאנשים יחשבו ובישיבה הבאה נדון על זה.

<שמעון יעקבי: סוגיה נוספת.

<שמעון יעקבי: בתוך הוותק השיפוטי קיימים כמה אנשים בתוך המערכת הממשלתית, אלה שהם מוגבלי שופטים כמו פרקליט מחוז או מנהל מחלקה במשרד המשפטים, שהוותק השיפוטי נספר להם כאשר הם עוברים לתפקיד שיפוטי.

<שמעון יעקבי: בעניין הזה אני מודה שזה נוגע אלי באופן אישי.

משה גפני: אני אומר את הדברים.

משה גפני: הרב יעקבי היה היועץ המשפטי של בתי הדין הרבניים.

משה גפני: כל יועץ משפטי, לפי מיטב ידיעתי, במשרדי ממשלה הוא מוגבל שיפוטי.

<השופט מיכאל שפיצר: לא.

<השופט מיכאל שפיצר: לא כל אחד.

<שגית אפיק: לא.

<שגית אפיק: זה משרד המשפטים.

<שגית אפיק: מנהלי מחלקות.

<חיים אבידור: ובכנסת.

<שגית אפיק: לא.

<שגית אפיק: בכנסת רק היועץ המשפטי לכנסת

<חיים אבידור: והמשנה.

משה גפני: מוגבלי שיפוט.

משה גפני: מוגבלי שיפוט, נותן להם ותק.

משה גפני: הרב יעקבי מונה לממלא מקום מנהל בתי הדין הרבניים אבל לא מחשיבים לו את זה שהוא היה יועץ משפטי.

משה גפני: אני מבקש לקבל גם את זה במכתב.

משה גפני: אנחנו נדון על העניין הזה ונקבל החלטה.

מיקי לוי: זה עוול שצריך לטפל בו.

משה גפני: אלה דברים שהוועדה צריכה לקבל החלטות.

משה גפני: פעמים אלה דברים שגובלים באי נעימות ולפעמים אין ברירה, זה מה שצריך לעשות.

משה גפני: השופטת ורדה, אני חוזר על הצעתי.

משה גפני: מה שהיה ב-1980 לא רלוונטי להיום.

משה גפני: אתם אומרים שצריך ביגוד, תגידו את הדברים.

משה גפני: לא צריך לנהל את הדיון הזה כאן אבל צריך לבוא לכאן עם החלטה על הכיוון בו אנחנו הולכים.

משה גפני: יש לי הרבה מה לומר בזה ויש לי עמדה נחרצת והיא רלוונטית גם לגבי עצמי.

משה גפני: את העמדה שלי אני מעמיד גם כאשר עולה הנושא של חברי הכנסת.

משה גפני: אני לא אומר את זה בגלל שאלה שופטים.

משה גפני: קודם כל, יש לי חברים טובים שהם שופטים ויש לי חברים טובים דיינים, אפילו עם הקאדים התחלתי לפתח ידידות.

משה גפני: להציג את התמונה כאילו יש כאן איזו תכנית כוללת וההצמדה נכנסת לתוך העניין, לטעמי זאת הצגה לא נכונה.

משה גפני: זה לטעמי.

משה גפני: יש לכם את התוספות שלכם שבדיון שקט נדון עליהן.

משה גפני: יש לכם תוספות שאתם מקבלים ואחרים לא מקבלים והכול מוצמד.

<השופט מיכאל שפיצר: יש תוספות שאחרים מקבלים ואנחנו לא מקבלים.

משה גפני: נכון.

משה גפני: יש תוספות שאחרים מקבלים ואתם לא מקבלים.

משה גפני: אמרתי את זה ב-2011 ואני אומר את זה ב-2015.

משה גפני: אני אומר את אותו הדבר.

משה גפני: שיטת ההצמדה היא שיטה שמציגה אותנו כמדינת עולם שלישי.

משה גפני: זה לא שהיה כאן איזה סיכום שלא תהיה תוספת לחברי הכנסת ולכן הם יקבלו לפי השכר הממוצע במשק או השופטים, לא מקבלים ביגוד, אז הם מקבלים את ההצמדה לשכר הממוצע במשק.

משה גפני: לא.

משה גפני: לא היה דבר כזה.

משה גפני: אני כאן הוותיק מבין חברי הכנסת, הייתי הרבה בוועדת הכספים, ראיתי דיונים עם השופטים ועם הדיינים – לא היה דבר כזה.

משה גפני: אני חושב שצריך להגיע להסכמה.

משה גפני: אני אז לא הצעתי הצעה דרקונית.

משה גפני: אמרתי חצי-חצי.

משה גפני: לא ללכת למנגנון כזה גדול.

משה גפני: יכול להיות שנצטרך ללכת להטבות אחרות לשופטים.

משה גפני: לי מאוד חשוב – אם יהיה לי רוב.

משה גפני: אם לא יהיה לי רוב, אז לא.

משה גפני: אני מכבד את החלטת הרוב.

<הרב אליהו הישריק: מה ההיגיון לעשות חצי-חצי אם אתה בטוח בעמדה שלך?

משה גפני: אני לא בטוח.

מיקי רוזנטל: ההצעה של הרב גפני אומרת לאחד את המנגנון לכל נבחרי הציבור

משה גפני: בדיוק.

מיקי רוזנטל: יכול להיות שהדבר הזה פוגע בכם, והוא אומר לכם שיתכן מאוד שנצטרך לפצות אתכם במקום אחר.

משה גפני: נכון.

מיקי רוזנטל: אבל אנחנו רוצים משהו אחיד כי כך נהוג במדינה מתוקנת.

משה גפני: ההצעה של חצי-חצי לא באה ממני.

משה גפני: ההצעה של חצי-חצי נדמה לי שהיא באה מהממונה על השכר.

<טמיר כהן: מהממונה על השכר בקדנציה שלך.

משה גפני: בקדנציה ההיא.

משה גפני: היא הייתה הצעה שאמרה שלפעמים המדד עולה ולפעמים השכר הממוצע עולה, ולכן בואו נלך על חצי-חצי כדי שלא ייפגעו.

יעל גרמן: לכולם.

משה גפני: כן.

משה גפני: לכולם.

משה גפני: השופט שפיצר, דבר על החברים שלך השופטים.

משה גפני: היעד שלי הוא באמת ממלכתי אובייקטיבי לגמרי.

משה גפני: לא אכפת לי שיהיה איזשהו מנגנון שתגידו אתם מה המנגנון אבל שיהיה אחיד.

משה גפני: אז נדון ונחפש דרכים אחרות אם תיפגעו מזה כדי להיטיב אתכם בדברים אחרים.

משה גפני: יש דברים שאתם יכולים לקבל ואחרים לא יכולים לקבל.

משה גפני: זה שאנחנו כל הזמן משחקים בפרטצ' הזה ואנחנו עוד נותנים לזה הצדקות אידיאולוגיות, אל תעשו את זה.

משה גפני: כולם יודעים שמה שצמוד למה שצמוד, זה לא בגלל שאין לכם הטבות אחרות.

<השופטת ורדה וירט לבנה: אין לנו.

משה גפני: בסדר.

משה גפני: שלמה המלך אמר יוסיף דעת יוסיף מכאוב.

משה גפני: אני אומר את זה היות ואני יודע יותר מדי דברים שהיו כאן, גם בדיונים אתכם עוד לפני שאת הגעת.

<השופט מיכאל שפיצר: אנחנו כנראה מקבלים רק את המכאוב.

<השופטת ורדה וירט לבנה: נכון.

משה גפני: כמעט הוצאתי את הממחטה, אבל לא חשוב, בסדר.

משה גפני: אני מבקש שתבואו עם תשובות.

משה גפני: אני הצעתי את הצעתי לגבי הדברים האלה וביקשתי לשבת על כל הנושא הזה.

<השופט מיכאל שפיצר: סגרנו את השנה?

משה גפני: לא סגרנו.

משה גפני: אולי תהיה ישיבה בשבוע הבא ונקבל החלטה.

<השופטת ורדה וירט לבנה: הסכמנו לאחוז אחד.

<השופט מיכאל שפיצר: הסכמנו.

משה גפני: בסדר.

משה גפני: ההצמדה כנראה השנה לא תשתנה אבל אני רוצה לקבל החלטה לפני זה.

משה גפני: אני רוצה לקבל החלטה לפני זה.

יעל גרמן: ל-2017.

משה גפני: כן.

משה גפני: אני רוצה לקבל החלטה אלא אם כן החברים יחליטו לשנות את זה כאן.

משה גפני: בכל מקרה, גם אחוז אחד צריך לבוא לכאן להצבעה.

משה גפני: אני לא יכול לקבל החלטה באמירה שלכם ואני מחליט.

משה גפני: אני צריך להביא את זה להצבעה.

משה גפני: זה שאתם הודעתם, זה מאוד חשוב.

<השופטת ורדה וירט לבנה: אבל לגבי הדבר הגדול יותר.

אוסאמה סעדי: אפשר לעשות עכשיו הצבעה על האחוז עליו הם מסכימים.

משה גפני: לא.

משה גפני: אני לא עושה הצבעה עכשיו.

משה גפני: אני עושה עוד ישיבה.

משה גפני: תודה רבה לכם.

משה גפני: אני מודה לכם.

משה גפני: הישיבה נעולה.